Malaysia tidak akan layan sebarang tuntutan ke atas Sabah

Kerajaan tetap berpendirian tidak akan mengiktiraf dan melayan sebarang tuntutan ke atas Sabah malah akan sentiasa mempertahankan kedaulatan negeri tersebut sebagai sebahagian daripada negeri di Sabah, kata Timbalan Menteri Luar Negeri Kamarudin Jaffar.Katanya, Sabah sudah diiktiraf Pertubuhan Bangsa Bersatu (PBB) dan masyarakat antarabangsa sebagai sebahagian daripada Malaysia sejak 16 September, 1963 berdasarkan Perjanjian Suruhanjaya Cobbold.Katanya, ini membuktikan tuntutan negara lain terhadap Sabah adalah tidak berasas dan tidak relevan.Sehubungan itu kerajaan bertegas tidak akan melayan mana-mana pihak yang cuba untuk mengiktiraf Sabah.“Laporan Suruhanjaya Cobbold dikemukakan oleh PBB pada 1 Ogos 1962 sahkan bahawa dua pertiga rakyat Sabah sendiri yang memilih untuk menyertai Malaysia pada 1 963. Oleh demikian, setiausaha agung PBB melaporkan kepada Perhimpunan Agung PBB bahawa rakyat Sabah memilih untuk menyertai Malaysia.“Setiap kali isu tuntutan Sabah timbul, kementerian luar negeri akan menolak kenyataan-kenyataaan tersebut sama ada kemukakan nota bantahan, mengeluarkan kenyataan media atau memanggil duta besar Filipina.“Tindakan sedemikian adalah pendirian Malaysia dan statusnya Sabah dalam negara Malaysia. Kerajaan sentiasa memandang serius akan tindakan untuk cuba membangkitkan isu ini sekali lagi dan tidak akan berganjak dari mana-mana pihak yang cuba mencemarkan perkara itu. Sabah tetap merupakan negeri dari Malaysia,” katanya di Dewan Rakyat, hari ini.Beliau menjawab soalan Azizah Mohd Dun (Bersatu-Beaufort) yang bertanya tentang status kedudukan Sabah berkaitan isu tuntutan negara Filipina serta tindakan diambil bagi memastikan tidak lagi timbul isu ini.Menurut Kamarudin kerajaan sedang melaksanakan tindakan serius dan kajian dengan lebih teliti bagi memastikan perkara ini tidak lagi berulang.“Kerajaan ambil tindakan-tindakan yang pertamanya memastikan cubaan dan rancangan serius untuk melaksanakan sepenuhnya Perjanjian Malaysia 1963 yang berkaitan Sabah dan Sarawak. Seluruh rakyat Malaysia di Sabah kekal sokong untuk berada di Malaysia.“Kedua, belanjawan baru-baru ini yang diumumkan oleh menteri kewangan merupakan belanjawan yang terbesar dalam sejarah yang bukan sahaja untuk negara tetapi Sabah dan Sarawak. Jadi inilah tindakan dan harap memastikan rakyat di Sabah menyokong sepenuhnya dalam keberadaan mereka di Malaysia.“Dan perlu menangkis mana-mana negara untuk cuba mengambil negeri Sabah daripada negara-negara lain.”


Jangkitan baru catat 583 kes, 1 lagi terkorban

583 kes baru Covid-19 direkodkan semalam menjadikan jumlah keseluruhan sebanyak 5,026,164 kes.
Sebanyak 930 pesakit turut dilaporkan sembuh, menjadikan jumlah keseluruhan kes sembuh sebanyak 4,976,990.
Ketika ini, 12,322 kes aktif direkodkan di mana 11,653 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 637 (5.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 32 kes dan 16 daripadanya memerlukan bantuan alat pernafasan.
Satu kematian dicatatkan termasuk menjadikan keseluruhan korban akibat wabak itu sebanyak 36,852 orang.


Pendakwaan diarah tidak bantah, kes Zahid ditangguh untuk 'siasatan lanjut'

Pihak pendakwaan dalam kes rasuah Ahmad Zahid Hamidi terhadap dana Yayasan Akalbudi hari ini berkata mereka diarahkan oleh peguam negara untuk tidak membantah permohonan penangguhan perbicaraan sementara menunggu keputusan mengenai surat representasi bagi menggugurkan pertuduhan terhadap timbalan perdana menteri itu.
Peguam Zahid, Hamidi Mohd Noh sebelum ini memberitahu mahkamah bahawa presiden Umno itu sudah menghantar surat representasi kepada Jabatan Peguam Negara (AGC) bagi menggugurkan 47 pertuduhan pecah amanah, rasuah dan pengubahan wang haram terhadapnya.
“Kami telah menulis surat representasi pada Januari dan kami menghantar kesinambungan dan representasi baru dengan beberapa fakta dan bukti baru berhubung pertuduhan itu kepada AGC pada Februari,” katanya.
Beliau juga memohon hakim Mahkamah Tinggi Collin Lawrence Sequerah, yang kini hakim Mahkamah Rayuan untuk menangguhkan prosiding hari ini sementara menunggu keputusan Peguam Negara Idrus Harun mengenai representasi itu.
Timbalan Pendakwa Raya Abdul Malik Ayob kemudian memberitahu hakim beliau menerima arahan daripada peguam negara untuk tidak membantah permohonan itu.
"Arahan saya (daripada peguam negara) tidak membantah permohonan penangguhan ini. Surat itu banyak dan mempunyai isu rumit untuk dipertimbangkan," katanya, merujuk kepada surat 200 halaman.
"Apabila kami meneliti dokumen ini, terdapat isu rumit yang dibangkitkan dalam surat ini. Justeru, selepas berunding dengan pihak atasan, saya diarahkan untuk tidak membantah hari ini. Pihak pendakwaan memerlukan masa untuk mempertimbangkannya," tambahnya dalam laporan itu.
Malik juga memberitahu Sequerah bahawa perkara itu sedang disiasat oleh Suruhanjaya Pencegahan Rasuah Malaysia (SPRM) dan beliau sedang menunggu keputusan agensi itu.
“Kami belum menerima sebarang maklumat berhubung siasatan SPRM, tetapi pihak pendakwaan memerlukan hasil siasatan untuk memutuskan permohonan representasi.
“Kami tidak tahu sama ada SPRM sudah memulakan siasatan atau tidak, justeru untuk melengkapkan keseluruhan proses, kami memerlukan hasil siasatan,” katanya.
Sequerah kemudian membenarkan kes itu ditangguhkan sehingga 1 Ogos.
Zahid, yang juga menteri pembangunan desa dan wilayah, berdepan 12 pertuduhan pecah amanah jenayah, lapan rasuah dan 27 pengubahan wang haram membabitkan puluhan juta ringgit milik Yayasan Akalbudi.
Bulan lalu, beliau berjaya mendapatkan pasport antarabangsanya secara kekal, bagi tujuan menjalankan tugas rasminya di luar negara.
Pasport itu sebelum ini diserahkan kepada mahkamah sebagai syarat jaminan tambahan.
Mahkamah Rayuan membenarkan permohonannya, membatalkan keputusan Mahkamah Tinggi sebelum ini dengan Sequerah menolak permohonannya.


40 ahli Parlimen BN teguh sokong kepimpinan Muhyiddin, kata TPM

Perdana Menteri Muhyiddin Yassin hari ini kekal mendapat sokongan penuh dari sekurang-kurangnya 40 ahli Parlimen Barisan Nasional (BN) walaupun banyak gesaan supaya beliau meletak jawatan diketuai oleh Presiden Umno Ahmad Zahid Hamidi dan Presiden PKR Anwar Ibrahim.Timbalan Perdana Menteri Ismail Sabri Yaakob memberikan jaminan tersebut selepas mempengerusikan perjumpaan bersama 40 orang ahli Parlimen, susulan kenyataan dari Istana Negara yang mendakwa Putrajaya tidak mengikut Perlembagaan ketika mengumumkan pembatalan ordinan-ordinan darurat.Ismail berkata, ketika mesyuarat tersebut, ahli-ahli Parlimen akur dengan titah Agong untuk memberikan keutamaan kepada kemaslahatan dan kesejahteraan rakyat serta negara.“Ahli-ahli Parlimen Barisan Nasional sebulat suara menyokong kerajaan pimpinan Tan Sri Muhyiddin Yassin,” katanya dalam satu kenyataan hari ini.Keputusan ahli-ahli Parlimen BN itu diumumkan walaupun Zahid menggesa ahli-ahli Parlimen Umno untuk menarik balik sokongan terhadap Muhyiddin, sebuah gesaan yang turut disokong bekas perdana menteri Najib Razak.


Pemergiaan Rahah satu kehilangan besar negara, kata Dr Mahathir

Allahyarhamah Rahah Mohamed Noah banyak menabur jasa dalam membantu suaminya, Abdul Razak Hussein ketika menjadi perdana menteri kedua, kata bekas perdana menteri, Dr Mahathir Mohamad.Mahathir yang mempunyai hubungan akrab dengan keluarga Razak itu menyifatkan Allahyarhamah sebagai antara generasi merdeka terakhir yang tidak ternilai jasa dan sumbangannya kepada negara.“(Beliau) generasi ‘merdeka’… tak banyak orang yang generasi merdeka yang masih ada (hidup). Mungkin (beliau) antara yang terakhir.“Dia membantu Razak semasa Razak jadi perdana menteri…,” kata Mahathir yang kelihatan tidak mampu menahan sebak dan mengalirkan air mata ketika ditemui selepas memberi penghormatan terakhir di Masjid Ar-Rahah di Kampung Kerinchi.Mahathir, yang ditemani isteri, Dr Siti Hasmah Mohamad Ali dan anaknya, Mukhriz adalah antara pemimpin negara dan kenalan yang hadir memberi penghormatan terakhir kepada Allahyarhamah.Di sebalik tugasnya sebagai seorang isteri kepada pemimpin utama negara, Rahah membuktikan bahawa kaum wanita juga boleh memberi sumbangan berkesan kepada pembangunan negara dengan membabitkan diri dalam beberapa kegiatan kaum wanita di negara ini.Beliau aktif dalam pergerakan Ibu Umno (kini Wanita Umno) dan pernah menjadi pengasas pergerakan Wanita Umno Petaling Jaya, selain cenderung dengan kerja-kerja kebajikan khususnya yang memberi manfaat kepada kaum wanita.Menteri Sains, Teknologi dan Inovasi Khairy Jamaluddin berkata pemergian Allahyarhamah adalah satu kehilangan besar kepada negara.“Sudah pasti sumbangan Rahah kepada negara sangat-sangat besar, terutamanya sebagai seorang yang membantu Razak membina semula negara,” katanya.Beberapa ahli politik pembangkang turut hadir memberi penghormatan terakhir antaranya seperti Ahli Dewan Undangan Negeri (Adun) Ketari Young Syefura Othman, Ahli Parlimen Seputeh Teresa Kok, Ahli Parlimen Bakri Yeo Bee Yin dan Ahli Parlimen Lembah Pantai Ahmad Fahmi Mohamed Fadzil.Mewakili Wanita DAP, Syefura menyifatkan kecekalan dan keperibadian Allahyarhamah sebagai ibu tunggal yang membesarkan lima orang anaknya adalah contoh seorang wanita tabah.“Beliau ialah wanita yang disegani, wanita yang cekal kerana berjaya membesarkan anak-anak apabila kehilangan suami pada usia muda. Kehilangan beliau adalah kehilangan besar kepada negara dan juga kepada wanita hari ini,” katanya.Sementara itu, Ahli Parlimen Pandan Dr Wan Azizah Wan Ismail ketika ditemui kagum dengan ketabahan Rahah yang mendidik anak-anaknya ketika suaminya, Razak sedang melawan penyakit leukemia.“Tabah dan cara dia.. memang ada ciri-ciri yang kita boleh belajar (daripadanya) iaitu tabah. Salam takziah daripada saya,” katanya.Dalam pada itu, Yang Dipertua Dewan Negara Rais Yatim berkata Allahyarhamah Rahah merupakan lambang seorang isteri yang sukar ditandingi atas sifat-sifat mulia, lemah lembut dan pendekatan beliau bersama suami.Pemergian Tun Rahah jelas dirasai rakyat negara ini dan bagi Menteri Pengangkutan Wee Ka Siong, Malaysia kehilangan seorang tokoh wanita yang tiada tolok bandingnya.


Bahayakan diri untuk nampak ‘sempurna’ demi pujian di media sosial

Pengaruh kehidupan maya yang begitu kuat dalam kehidupan masyarakat pada hari ini mendorong mereka melakukan apa sahaja termasuk membahayakan diri semata-mata untuk kelihatan “sempurna” dan mendapat pujian di media sosial, kata pakar psikologi dan pembedahan.Mereka berkata, hal ini didorong pula dengan keadaan pada hari ini di mana pengaruh di media sosial melambangkan cerminan taraf sosial seseorang.Mohd Suhaimi Mohamad dari Universiti Kebangsaan Malaysia (UKM) berkata perbuatan itu menjadi salah satu cara bagi individu terbabit mengurangkan rasa bimbang bagi mencapai tahap kepuasan diri.“Kebarangkalian golongan ini sedar implikasi yang akan terjadi sekiranya memilih jalan pintas itu ada, tetapi disebabkan terdesak mengikut kehendak selain tekanan sekeliling secara tidak langsung menjadi satu ‘galakan’ kepada mereka untuk melakukan apa sahaja untuk menjadi cantik,” Suhaimi dari pusat kajian psikologi dan kesejahteraan manusia UKM itu kepada MalaysiaNow.“Sikap sebegini tidak akan berubah sekiranya tidak mendapatkan rawatan yang bersesuaian selain menyebabkan tahap emosi individu terbabit semakin teruk.”Baru-baru ini, video sekumpulan wanita mendapatkan suntikan vitamin C di dalam kereta untuk tujuan memutihkan kulit menjadi tular di Twitter.Tindakan sekumpulan wanita ini mengundang pelbagai reaksi termasuk pakar perubatan yang rata-ratanya mengkritik tindakan itu.Dapatkan khidmat pakarSuhaimi berkata, sekiranya seseorang mahu mencantikkan diri, dia perlu mempunyai kemahiran terhadap kandungan produk selain mendapatkan khidmat nasihat daripada pakar.“Jangan mudah terpedaya dengan iklan dan tawaran produk yang mengatakan boleh buat begitu, begini kerana berkemungkinan tanpa sedar kandungan yang digunakan memberi kesan negatif pada jangka masa panjang,” katanya.Pakar Perunding Pembedahan Rekonstruktif dan Plastik Dr Wan Syazli Rodzaian Wan Ahmad memandang serius terhadap penjualan produk kecantikan yang diragui keselamatannya.“Internet harus digunakan dengan bijak dengan mencari maklumat mengenai kandungan produk yang digunakan oleh sesebuah jenama kerana terdapat banyak penjelasan untuk mengetahui kesan sampingan,” kata doktor pakar di Hospital Pakar Avisena, Selangor itu kepada MalaysiaNow.“Sekiranya masih berasa ragu-ragu, boleh mendapatkan khidmat nasihat daripada doktor pakar di klinik atau hospital.”Katanya, ini disebabkan terdapat latihan khusus dan pentauliahan bagi anggota perubatan yang ingin terlibat dalam pembedahan rekonstruktif dan plastik.“Sekiranya ingin medapatkan sebarang rundingan, pesakit seharusnya bertemu dengan pakar perubatan yang memiliki sijil Letter of Credentialing & Privileging (LCP) untuk menjalankan prosedur dan rawatan estetik selain disahkan oleh kementerian kesihatan Malaysia.”Wan Syazli berkata, walaupun kos rawatan doktor tidak bertauliah lebih murah dan dianggarkan sekitar RM300 hingga RM400, ia akan mendatangkan kesan jangka panjang.“Saya mempunyai pengalaman di mana pesakit datang mendapatkan rawatan di hospital selepas berlaku komplikasi dan teruk kesan daripada mendapatkan khidmat doktor yang tidak memiliki sijil LCP.“Walaupun memiliki kepakaran dalam bidang estetik, tetapi saya kerap menasihati pesakit agar mendapatkan maklumat terperinci sebelum membuat sebarang keputusan, ini penting kerana mereka perlu memiliki pengetahuan,” katanya yang pernah mendapat latihan estetik di Korea Selatan.Katanya, kesedaran terhadap penampilan fizikal menyebabkan golongan lelaki turut mendapatkan rawatan tersebut selain kebanyakan wanita yang berusia antara 20 hingga 60 tahun.Perunding kecantikan bebas produk kecantikan Mary Kay, Qathrunnada Mahmud berkata, ramai wanita menjadi mangsa penyalahangunaan produk kecantikan.“Kita faham setiap wanita ingin kelihatan cantik, tetapi perlu seiring, maknanya nak cantik pun kena ada ilmu,” katanya kepada MalaysiaNow.“Jangan main hentam kromo saja sehingga membahayakan nyawa sendiri, perbuatan itu adalah sesuatu yang tidak sihat dan menjadi satu obsesi terlampau”.Katanya, adalah penting untuk melakukan kajian dan mendapatkan nasihat daripada pakar sebelum menggunakan sesuatu produk kecantikan.“Ini kerana lambakan produk segera amat bahaya serta disebabkan itu perlunya ada perlindungan diri kerana fizikal luaran dan dalaman adalah penting untuk kesihatan,” katanya.


Gempa bumi kuat landa Indonesia pagi Jumaat

Gempa bumi berukuran 6.8 pada skala Richter melanda wilayah timur Indonesia Maluku Utara pada pagi Jumaat, manakala tiada kemalangan jiwa atau kerosakan dilaporkan setakat ini, lapor Xinhua.
Gempa bumi berlaku pada 03.02 pagi waktu tempatan Jumaat (2002 GMT Khamis) dengan pusat gempa terletak 133 kilometer (km) barat laut daerah Pulau Morotai dan kedalaman 112 km di bawah dasar laut, dan tidak mencetuskan tsunami, menurut agensi meteorologi, klimatologi dan geofizik kebangsaan.
Gegaran turut dirasai di wilayah berdekatan Sulawesi Utara, menurut agensi itu.
Gempa bumi itu tidak menyebabkan kerosakan pada bangunan atau kemudahan infrastruktur, kata Abdul Muhari, jurucakap Agensi Pengurusan dan Mitigasi Bencana Negara.
“Penduduk di daerah Pulau Morotai turut merasai gegaran itu,” kata Yusri A Kasim, ketua unit kecemasan agensi bencana di wilayah Maluku Utara.
Indonesia terletak di zon terdedah gempa bumi iaitu "Lingkaran Api Pasifik".


Mahkamah Persekutuan tolak rayuan afidavit Shafee

Mahkamah Persekutuan hari ini menolak permohonan peguam Muhammad Shafee Abdullah untuk mendapatkan kebenaran merayu terhadap keputusan Mahkamah Rayuan yang enggan memadamkan afidavit yang mengandungi dakwaan bahawa beliau menerima RM9.5 juta daripada Najib Razak.Panel tiga hakim yang diketuai Presiden Mahkamah Rayuan Rohana Yusuf memutuskan bahawa semua perkara yang ingin dibangkitkan Muhammad Shafee dalam prosiding hari ini, boleh dikemukakan dalam perbicaraan rayuan utama di Mahkamah Rayuan yang dijadualkan pada Mac.Keputusan itu dibuat setelah peguam Harvinderjit Singh yang mewakili Muhammad Shafee, bersetuju untuk menarik balik permohonan kebenaran untuk merayu sekiranya pihak-pihak bersetuju bahawa isu mengenai pengesahan afidavit tersebut belum dapat ditentukan.Peguam Gopal Sri Ram yang mewakili Anwar Ibrahim dan Peguam Kanan Persekutuan Suzana Atan bagi pihak kerajaan berhujah bahawa permohonan kebenaran merayu Muhammad Shafee adalah terlalu awal kerana isu kebolehterimaan afidavit itu boleh dibangkitkan dan ditentukan di Mahkamah Rayuan.Prosiding hari ini di hadapan Rohana serta hakim Mahkamah Persekutuan Nallini Pathmanathan dan Harmindar Singh Dhaliwal dijalankan secara dalam talian.Muhammad Shafee memohon mendapatkan kebenaran untuk meneruskan rayuannya terhadap keputusan Mahkamah Rayuan yang menolak untuk memadamkan afidavit pegawai tugas khas bekas peguam negara Tommy Thomas.Afidavit difailkan Siti Rahayu Mohd Muzamani, yang mengandungi dakwaan bahawa RM9.5 juta telah dibayar kepada Muhammad Shafee daripada akaun bank Najib antara 2013 dan 2014.Mahkamah Rayuan pada 2018, bagaimanapun, membenarkan Muhammad Shafee mencelah dalam rayuan Anwar berhubung tindakan sivilnya terhadap kerajaan atas sabitan liwat terhadap bekas pembantunya Mohd Saiful Bukhari Azlan.Anwar, ahli Parlimen Port Dickson, mengemukakan rayuan ke Mahkamah Rayuan terhadap keputusan Mahkamah Tinggi Kuala Lumpur pada 8 November 2017 yang membenarkan permohonan kerajaan untuk membatalkan saman pemulanya dan rayuan itu dijadualkan didengar pada 5 Mac.Dalam saman pemula yang difailkan pada 9 Jun 2017 terhadap kerajaan, Anwar memohon perisytiharan bahawa sabitan terhadap beliau oleh Mahkamah Rayuan pada 7 Mac 2014 adalah ultra vires terhadap Perlembagaan Persekutuan dan dengan itu adalah batal dan tidak sah.Beliau juga memohon untuk membatalkan keputusan Mahkamah Persekutuan yang telah mengekalkan sabitannya.Dalam afidavitnya, Anwar mendakwa Muhammad Shafee menerima RM9.5 juta daripada Najib untuk mengetuai pasukan pendakwaan dalam rayuan berhubung sabitannya bagi kesalahan meliwat.Anwar disabitkan dan dijatuhi hukuman penjara lima tahun bagi kesalahan meliwat Mohd Saiful dan keputusan itu telah dikekalkan oleh Mahkamah Persekutuan. Anwar, bagaimanapun diberikan pengampunan penuh oleh Yang di-Pertuan Agong pada 16 Mei 2018.Peguam J. Leela mewakili Anwar manakala Peguam Kanan Persekutuan Shamsul Bolhassan bersama Suzana bagi pihak kerajaan.


Mangsa banjir di Sabah terus meningkat

Jumlah mangsa banjir di Sabah terus meningkat dan di Sarawak kekal dengan bilangan malam tadi manakala di Pahang pula terus menurun, pagi ini.Di Sabah, mangsa banjir meningkat kepada 895 orang daripada 258 keluarga setakat 8 pagi ini berbanding 836 orang daripada 237 keluarga malam tadi.Sekretariat Jawatankuasa Pengurusan Bencana Negeri Sabah dalam kenyataan hari ini memaklumkan kesemua mangsa ditempatkan di 16 pusat pemindahan sementara (PPS) yang dibuka di sembilan daerah.Daerah terbabit ialah Kota Belud dengan seramai 264 orang ditempatkan di empat PPS, Beaufort (142); Tuaran (106); Kota Kinabalu (101); Tenom (75); Penampang (69); Putatan (49); Paitan (48); dan Papar (41).Menurut kenyataan itu, satu PPS yang dibuka di Tuaran iaitu Masjid Kampung Bunga Tenghilan ditutup petang semalam berikutan keadaan banjir di kawasan itu pulih sepenuhnya dan mangsa dibenarkan pulang ke kediaman masing-masing.Secara keseluruhannya, sebanyak 230 kampung terjejas dan trend pemindahan mangsa banjir meningkat, selain hujan masih turun pagi ini termasuk di Kota Belud dan Beaufort, dengan amaran cuaca buruk dan waspada di beberapa daerah di Sabah, menurut kenyataan itu.Di Sarawak, PPS di daerah Serian, masih lagi beroperasi sehingga 8 pagi ini bagi menempatkan 325 mangsa banjir.Mangsa banjir yang masih berada di PPS Sekolah Kebangsaan Tanah Puteh itu menjadi satu-satunya pusat yang masih lagi dibuka setelah keadaan bencana di negeri itu semakin pulih.Enam daerah di Sarawak mula dilanda banjir Rabu lepas berikutan keadaan hujan lebat dan fenomena air pasang besar yang berlaku serentak, sebelum keadaan mula reda pada Jumaat.Di Pahang, portal Info Bencana Jabatan Kebajikan Masyarakat melaporkan hanya tiga daerah masih terjejas banjir dengan jumlah mangsa yang berada di PPS semakin berkurangan.Kuantan mencatatkan bilangan mangsa paling ramai pagi ini iaitu 380 orang di dua PPS diikuti Pekan (298 orang, empat PPS) dan Maran (22 orang, dua PPS).Portal infobanjir.water.gov.my pula melaporkan semua paras sungai di Pahang adalah normal melainkan Sungai Jelai di Lipis melebihi paras bahaya dan Sungai Pahang di Serambi, Pekan yang berada di paras amaran.


Fahmi dilantik jurucakap kerajaan

Menteri Komunikasi dan Digital Fahmi Fadzil dilantik sebagai jurucakap bagi kerajaan perpaduan untuk berhadapan dengan media.
Perkara itu disahkan oleh Fahmi hari ini yang menurutnya, dalam mesyuarat Kabinet dua minggu lepas, Perdana Menteri Anwar Ibrahim mengeluarkan arahan supaya beliau dan Kementerian Komunikasi dan Digital (KKD) bertindak sebagai wakil atau jurucakap bagi kerajaan terutama ketika berdepan dengan pihak media.
Fahmi berkata sidang media selepas mesyuarat Kabinet setiap Rabu akan dikendalikan beliau sekiranya perdana menteri tidak dapat hadir.
"Mana-mana minggu, sebagai contohnya perdana menteri tidak dapat anjurkan sidang media mingguan, maka saya dan KKD akan usahakan," katanya kepada media selepas majlis perhimpunan bulanan KKD di Putrajaya hari ini.
Fahmi berkata antara peranan sebagai jurucakap kerajaan adalah, pihak media boleh merujuk kepadanya untuk mendapatkan kepastian terhadap isu-isu yang perlu mendapatkan pengesahan.
"Ini bagi memastikan kementerian atau menteri yang tepat untuk dirujuk bagi mendapatkan maklum balas," katanya.
Fahmi berkata KKD juga akan berbincang dengan badan penyiaran bagi menyediakan maklumat terperinci dan menyeluruh tentang aktiviti kerajaan yang dijangka disiarkan minggu depan dalam slot berita.
"Pelbagai maklumat yang disampaikan oleh kementerian dan agensi namun tiada penegasan kepada kepada pencapaian dan kejayaan yang dilakukan," katanya.
Terdahulu dalam ucapannya di perhimpunan itu Fahmi berkata, agensi KKD seperti Jabatan Penerangan Malaysia (Japen), Pertubuhan Berita Nasional Malaysia (Bernama) dan Radio Televisyen Malaysia (RTM) perlu membantu kerajaan untuk memberi penjelasan tentang konsep Madani.
"Intipati (Madani) itu lebih dari slogan tetapi hasrat yang dibawa kerajaan," katanya adalah penting untuk KKD memainkan peranan untuk meneliti, menterjemah dan mengolah apa maksud Madani kepada rakyat.
Mengenai pelantikan Nurul Izzah Anwar sebagai penasihat kanan ekonomi dan kewangan perdana menteri, Fahmi berkata bukan sahaja Nurul Izzah, tetapi kerajaan pimpinan Anwar juga melantik beberapa individu sebagai penasihat termasuk Mohd Hassan Marican.
"Istilah penasihat itu jelas kerana mereka tidak akan menyentuh mengenai dasar, tiada punca kuasa termasuk memanggil mesyuarat serta tidak dibayar gaji," katanya.


Susu bakal naik harga selepas cukai gula dilaksanakan

Susu suplemen ibu hamil dan ibu menyusu antara produk yang dijangka menyaksikan kenaikan harga sekiranya kerajaan meneruskan pelaksanaan cukai minuman gula (SSB) yang sedang dalam proses rundingan dilaksanakan, kata pemain industri.
Presiden Persekutuan Pengilang-pengilang Malaysia (FMM) Soh Thian Lai berkata, Kementerian Kewangan sehingga sekarang masih belum mengecualikan produk susu untuk dewasa termasuk suplemen ibu mengandung.
"Dengan kadar inflasi yang sedang meningkat, mengenakan duti eksais terhadap makanan dan minum terpilih tidak hanya meningkatkan harga kepada barangan yang sangat diperlukan bagi kumpulan berpendapatan rendah, bahkan ia bakal menghakis kuasa beli untuk produk makanan," katanya kepada MalaysiaNow.
Setakat ini, hanya susu formula bayi yang dikecualikan daripada cukai tersebut.
Katanya, faktor penawaran dan bekalan juga akan memainkan peranan terhadap turun naik harga kedua-dua produk susu itu.
Semakan di laman iprice.my mendapati, harga susu ibu hamil ialah sekitar RM38 hingga RM70, bergantung kepada jenama dan sukatan.
Manakala susu ibu menyusu berharga antara RM34 hingga RM86.
Cukai SSB diumumkan dalam Belanjawan 2022 dan diperluaskan untuk memasukan produk pracampuran berasaskan koko dan coklat.
Ia sepatutnya dikuatkuasakan pada 2 April 2022 namun ditangguhkan sebanyak dua kali, iaitu pada 1 November 2022 dan 1 Januari 2023.
Menurut Soh, duti eksais yang dikenakan meliputi pelbagai produk termasuk serbuk susu dan produk makanan diet yang diformulasikan.
"FMM juga meminta kementerian kesihatan dan kementerian kewangan untuk mengkaji cukai terhadap produk bukan pracampuran yang tidak wajar dimasukkan dalam skop cukai," katanya.
Persatuan wanita turut menghantar surat meminta susu ibu hamil dan susu ibu menyusu dikecualikan daripada cukai tersebut.
Dalam satu surat yang dilihat MalaysiaNow, Gabungan Pertubuhan Wanita Kuala Lumpur & Selangor (KLSCWO) meminta kementerian kewangan mengecualikan kedua-dua produk itu daripada dikenakan cukai.
"Kami berpendapat bahawa peningkatan harga dari cukai ini bakal membebankan golongan wanita yang memerlukan susu tersebut untuk membantu mereka dalam fasa kehamilan, penjagaan dan penyusuan bayi lebih-lebih lagi ibu-ibu dari golongan B40 dan yang berpendapatan sederhana," menurut surat yang bertarikh November 2022.
Soh dalam pada itu berkata, Jabatan Kastam Diraja yang bertanggungjawab menyelia cukai itu masih belum menyediakan senarai produk yang akan dikecualikan daripada duti eksais itu.
FMM juga menggesa kerajaan merunding perkara itu dengan pihak industri segera, memandangkan pelaksanaan cukai memberikan impak terhadap operasi pembuatan dan rantaian bekalan.
Katanya, walaupun FMM memahami dan menyokong usaha mengawal obesiti, negara memerlukan pendekatan holistik terhadap memperbaiki diet, meningkatkan aktiviti fizikal dan kesedaran sebagai langkah terbaik dalam membawa perubahan, berbanding cukai SSB itu.


Biden terima suntikan Covid-19

Bakal Presiden Amerika Syarikat (AS) Joe Biden menerima suntikan vaksin Covid-19 pada Isnin, untuk meyakinkan rakyat Amerika ketika ramai yang menyuarakan tidak bersedia untuk mendapatkan vaksin itu.Biden antara pegawai tinggi AS terawal menerima suntikan itu selepas Timbalan Presiden, Mike Pence, disuntik dos pertama pada Jumaat, lapor Agensi Berita Yonhap.“Saya lakukan ini supaya setiap orang perlu bersedia mendapatkan vaksin apabila ia tersedia,” kata bakal presiden itu sejurus menerima suntikan di sebuah klinik di Delaware.“Tiada yang perlu dibimbangkan. Saya menunggu untuk suntikan kedua,” tambahnya.Setiap penerima vaksin Covid-19 mesti mendapat dua dos, suntikan kedua akan diberi dalam tempoh tiga hingga empat minggu selepas dos pertama.AS mula memberikan vaksin Covid-19 setelah Pentadbiran Makanan dan Ubat-ubatan (FDA) meluluskan penggunaan kecemasan vaksin yang dibangunkan  syarikat gergasi farmasi AS, Pfizer pada 4 Disember.Vaksin kedua, yang dibangunkan syarikat Moderna AS, diluluskan untuk penggunaan kecemasan oleh FDA pada Jumaat.Biden turut menyeru orang ramai membantu menghentikan penyebaran virus dengan memakai pelitup muka semasa cuti perayaan Krismas dan tahun baru, menjaga jarak sosial, melakukan perjalanan jika perlu serta mendengar nasihat pakar-pakar kesihatan.Beliau juga mengulangi perlunya orang ramai mendapatkan vaksin apabila ia sudah tersedia di hospital.AS negara maju paling teruk dijangkiti, dengan catatan lebih 18 juta kes Covid-19 dan lebih 321,000 kematian pada Isnin.


Microsoft guna kuasa AI pada Excel, Outlook

Microsoft meneruskan revolusi kecerdasan buatan (AI) syarikat itu, dengan mengumumkan bahawa ia akan menggunakan kuasa di sebalik ChatGPT pada program ikoniknya Excel, Word dan Outlook.
Syarikat gergasi teknologi yang berpangkalan di Redmond, Washington itu dengan pantas menggunakan AI berasaskan bahasa, menunjukkan kurang berhati-hati berbanding pesaingnya walaupun masalah awal seperti “chatbots” memberikan respons yang mengganggu atau maklumat yang jelas tidak tepat.
Chatbot terbaharu Microsoft, dipanggil Copilot, akan meletakkan kebolehan seperti ChatGPT untuk bekerja di pejabat, menghasilkan transkrip mesyuarat, entri kalendar atau slaid PowerPoint hampir serta-merta.
Teras keluaran baharu ialah janaan AI, istilah untuk keupayaan gaya ChatGPT, akan berfungsi sebagai pembantu untuk pengguna perisian tempat kerja popular Microsoft dan tidak mengambil alih tugas pejabat secara unilateral.
"Anda boleh katakan kami menggunakan AI secara ‘autopilot’ dan dengan generasi AI akan datang ini, kami beralih daripada ‘autopilot’ kepada ‘copilot’," kata Ketua Eksekutif Microsoft Satya Nadella pada majlis pengumuman ciri itu secara maya.
Microsoft melabur berbilion-bilion dolar ke dalam OpenAI, syarikat yang sedang membina teknologi yang menguasai ChatGPT dan yang mengeluarkan versi terbarunya, GPT-4, pada Selasa.
Teknologi itu, menurut OpenAI mampu membantu berasaskan imej dan juga teks, sudah pun menjadi asas kepada chatbot pada enjin carian Bing Microsoft yang memperoleh lebih ramai pengguna susulan penggunaan AI.
Gergasi teknologi lain mengambil pendekatan yang lebih berhati-hati terhadap janaan AI, khuatir akan rasa malu ketika teknologi itu tergelincir dari landasan.
Cabang pengkomputeran awan Google berkata minggu ini bahawa ia akan menyediakan penguji dengan cara untuk "menyerap AI" ke dalam aplikasi atau meletakkan mereka untuk berfungsi pada platform titan internet sendiri.
Ketua Eksekutif Meta Mark Zuckerberg berkata bulan lepas bahawa syarikat induk Facebook dan Instagram itu sedang mencipta kumpulan produk untuk menghasilkan cara bagi "meningkatkan kecekapan" kerja AI mereka.


Vaksinasi dos pertama barisan hadapan dijangka selesai pertengahan April

Semua petugas barisan hadapan sama ada daripada sektor kerajaan atau swasta yang disasarkan dalam Fasa 1 Program Imunisasi Covid-19 Kebangsaan (PICK) dijangka mendapat dos pertama vaksin pada April 2021.Dalam sidang media hari ini, Khairy Jamaluddin yang merupakan menteri penyelaras PICK berkata 90% dari 500,000 anggota barisan hadapan yang disenaraikan dalam Fasa 1 telah menerima dos pertama mereka.Beliau berkata, barisan hadapan dalam senarai sasaran Pasukan Petugas Khas Imunisasi Covid-19 (CITF) disasar menyelesaikan vaksinasi mereka pada pertengahan April.“Berdasarkan senarai, 90% barisan hadapan perubatan dan bukan perubatan telah menerima sekurang-kurangnya dos pertama.“Kami akan menyelesaikan Fasa 1 dalam masa dua minggu lagi untuk dos pertama,” katanya.Beliau berkata, kerajaan bekerjasama dengan pegawai kesihatan di hospital, pejabat kesihatan daerah dan jabatan kesihatan negeri yang terlibat dalam program itu bagi memastikan semua barisan perubatan menyelesaikan dos pertama mereka secepat mungkin.“Kami harap hospital, pejabat kesihatan daerah dan jabatan kesihatan negeri tidak tercicir sesiapa pun dalam senarai mereka.“Itu adalah proses manual yang kami teliti, demi memastikan semua orang yang layak menerima vaksin,” katanya.Fasa kedua program vaksinasi akan melibatkan mereka yang berumur 60 tahun ke atas dan kumpulan berisiko tinggi. Ia dijangka bermula pada 19 April depan.Khairy turut menambah mereka yang disenaraikan dalam fasa kedua akan diberitahu dua minggu sebelum janji temu vaksinasi mereka melalui aplikasi MySejahtera.


Lambakan di pasaran, industri ternakan ayam tempatan berisiko lumpuh

Industri penternakan ayam tempatan berisiko lumpuh akibat lambakan ayam   berpunca daripada kemasukan ayam import dan penguatkuasaan larangan eksport komoditi itu ke Singapura, kata pemain industri.
Menurut Ishak Mat Arif daripada persatuan penternak ayam negeri Selangor, harga ayam merudum sehingga RM4.10 sekilo di ladang, namun pada masa yang sama, harga dedak masih terlalu tinggi sehingga mencecah RM140 untuk satu beg dedak.
"Apabila ayam import masuk ke pasaran dan eksport tidak dibenarkan, ini akan membunuh penternak tempatan.
“Percaturan yang silap akan menyebabkan penternak tutup reban dan gulung tikar," katanya kepada MalaysiaNow.
Situasi itu turut dimaklumkan oleh Menteri Pertanian dan Industri Makanan Ronald Kiandee yang menyatakan, tindakan menghapuskan permit import dan menutup eksport ke negara luar membolehkan pihak kerajaan menstabilkan bekalan ayam di ladang.
Lebihan ayam katanya mengakibatkan harga ayam turun berbanding harga siling yang ditetapkan kerajaan pada harga RM8.90 dan RM9.90 mengikut jenis ayam.
Sebelum ini, krisis bekalan ayam melanda negara apabila komoditi itu mencecah RM10 sekilo di kedai runcit.
Laporan media sebelum ini mendedahkan tindakan kartel ayam yang menyorokkan bekalan ayam untuk tujuan manipulasi harga.
Ia ditambah dengan krisis bijirin dan rantaian bekalan akibat perang Rusia dan Ukraine pada awal tahun lalu yang meningkatkan harga dedak ayam.
Sebelum ini, Ishak berkata harga satu beg dedak berada pada RM80.
Tambah Ishak, kerajaan digesa membuka semula pasaran eksport ke Singapura sekurang-kurangnya 50% daripada kapasiti sebelum ini.
Katanya, jika industri ternakan ayam tempatan musnah, ia bakal merugikan negara memandangkan ayam merupakan sumber protein utama rakyat berbanding ikan yang boleh mencecah RM20 sekilo.
Sementara itu Pengarah Urusan Bismi Empire Sdn Bhd Mazlina Kamarudin berkata, pemborong masih menekan harga bahkan untuk ayam yang terlebih besar, ia hanya dijual pada harga RM3.80 sekilo.
Katanya, penternak ayam kini berusaha mengurangkan kemasukan anak ayam di ladang milik mereka.
Pemborong dan peniaga juga mengenakan caj tambahan apabila kerajaan mengenakan harga kawalan.
"Kos dan keuntungan penternak sebelum ini kira-kira RM7.00, tapi apabila turun sehingga RM3.80 sekilo untuk ayam besar, penternak alami kerugian.
“Kami terpaksa jual stok ini kerana jika tidak dia akan terus membesar," tambahnya.
Menurut Mazlina, Bismi mengambil tindakan menyembelih ayam dan memasukkan ke dalam bilik sejuk untuk disimpan.
Bagaimanapun, pihaknya terpaksa menghabiskan stok ayam besar pada harga rugi.
Situasi itu lebih malang bagi penternak yang tidak mempunyai bilik sejuk.
"Kalau ada harga siling, mesti ada harga lantai. Kalau harga lantai bermakna kalau ayam turun sehingga harga lantai, kerajaan perlu beli untuk dibuat stok penimbal.
"Sekarang ini ada lebihan, buat apa beli dari luar negara? Belilah daripada penternak tempatan," katanya.
Dalam pada itu, Ishak menjelaskan ayam yang terlalu besar tidak digemari oleh orang ramai.
Katanya, penternak terpaksa menjual meskipun pada harga rugi kerana kos akan bertambah sekiranya ayam terus dibela dalam reban, selain jumlah ayam mati turut dijangka meningkat.
Ishak dan Mazlina turut menggesa import ayam dihentikan serta-merta ekoran lambakan bekalan itu.
"Kitaran ayam kira-kira 35 hari. Apabila penternak kurangkan kemasukan ayam ke ladang, ayam akan menjadi kurang pada masa depan.
“Bagi industri ayam ini, ia tidak boleh diganggu. Ia adalah satu industri yang harus dibiarkan mengikut tawaran dan permintaan," kata Mazlina.


Sekutu Jho Low meninggal dunia akibat angin ahmar, lapor akhbar

Seorang ahli perniagaan yang dibawa pulang ke Malaysia oleh pihak berkuasa awal bulan ini kerana disyaki menerima wang hasil daripada penyelewengan dana 1Malaysia Development Berhad (1MDB) dan SRC International Sdn Bhd (SRC) disahkan meninggal dunia, lapor Berita Harian.
Kee Kok Thiam, yang melarikan diri sejak 2018, dibawa pulang oleh Suruhanjaya Pencegahan Rasuah Malaysia (SPRM) pada 3 Mei lalu.
Menurut Berita Harian, Kee yang juga sekutu kepada ahli perniagaan dalam buruan Low Taek Jho, meninggal dunia akibat angin ahmar.
Akhbar itu memetik sumber sebagai berkata bahawa siasatan SPRM terhadapnya bagaimanapun akan diteruskan.
"SPRM kini berjaya mengesan kembali kira-kira AS$5 juta (iaitu) aset dan wang tunai 1MDB di Singapura.
"Siasatan SPRM tetap berjalan bagi mendapatkan semula dana-dana 1MDB yang dikaitkan dengan mendiang," kata sumber itu dilaporkan sebagai berkata.
Menurut sumber lain, hasil siasatan mendapati Kee dipercayai telah menerima wang hasil penyelewengan dana 1MDB dan SRC melalui akaun bank syarikat yang dikenali sebagai Wright Shaw Limited.
Sebelum ini, SPRM dengan kerjasama Commercial Affairs Departments Singapura (CAD Singapura) telah melaporkan berjaya menyita akaun bank milik Wright Shaw Limited berjumlah kira-kira AS$5.2 juta (RM23.1 juta).
Selain itu, siasatan juga membuktikan bahawa beliau telah menerima wang hasil daripada penyelewengan dana 1MDB melalui Yayasan Rakyat 1Malaysia (YR1M).


Lebih 8,000 mangsa banjir Selangor belum terima bantuan

Sebanyak 8,395 penerima masih belum menerima Bantuan Selangor Bangkit (BSB) yang diperuntukkan kerajaan negeri untuk mangsa bah besar yang melanda negeri itu pada akhir tahun lepas, kata Menteri Besar Amirudin Shari.Beliau berkata Klang merupakan daerah penerima tertinggi yang belum menerima bantua iaitu seramai 7,236 orang; diikuti Kuala Langat (530), Petaling (348), Sepang (223), Kuala Selangor (56) dan Gombak (dua) manakala tiga daerah iaitu Hulu Langat, Sabak Bernam dan Hulu Selangor telah selesai sepenuhnya.“Sehingga 14 Mac, kerajaan negeri telah melulus dan melaksanakan pembayaran BSB kepada 118,110 keluarga melibatkan peruntukan RM118.11 juta. Dari 25 kematian, yang layak menerima bantuan BSB bagi keluarga arwah dan mendiang adalah seramai 14 orang,” katanya pada sidang Dewan Undangan Negeri (DUN) Selangor hari ini.Menurutnya sebanyak RM132.628 juta bantuan BSB telah disalurkan kepada semua pejabat tanah dan daerah dengan baki peruntukan setakat ini adalah RM14.378 juta. Beliau berkata demikian bagi menjawab soalan yang dibangkitkan Azmizam Zaman Huri (PH-Pelabuhan Klang) yang bertanya adakah BSB telah selesai dibayar kepada semua mangsa banjir.Pada masa yang sama katanya, sebanyak 2,942 permohonan telah ditolak kerana tidak memenuhi kriteria dengan terdapat sebahagian permohonan tersebut didapati bertindih manakala 300 permohonan masih lagi dalam proses semakan.Amirudin berkata semua pembayaran dijangka selesai pada 31 Mac manakala bagi pembayaran tertunggak termasuk permohonan rayuan akan diproses sehingga 30 April nanti.“Sekarang kami tidak lagi menganjurkan pemberian di dewan-dewan, jadi baki penerima seterusnya akan dihubungi terus dan kami menawarkan penghantaran wang melalui akaun dan pemindahan dana elektronik (EFT),” katanya.Mengenai soalan Azmizam berkenaan apakah tindakan yang akan diambil terhadap individu yang membuat tuntutan palsu BSB, Amirudin berkata tindakan akan diambil selepas semua pembayaran BSB selesai 31 Mac ini. Beliau turut menjelaskan punca kelewatan pembayaran bantuan adalah kerana pihaknya menerima jumlah permohonan yang tinggi iaitu lebih 10 kali ganda daripada bilangan ketua isi rumah yang tinggal di pusat pemindahan sementara (PPS).“Selain itu ada permohonan bertindih dan perlu dilakukan verifikasi dan kami kena mengatur dan menyelaras kewangan kerana kerajaan negeri akan menyalur BSB bersama dengan bantuan wang ihsan daripada kerajaan persekutuan,” katanya.


Pengarah ZCSB beri jam tangan mewah, RM100,000 sempena hari jadi Guan Eng

Pengarah Syarikat Consortium Zenith Construction Sdn Bhd (ZCSB)  memberitahu Mahkamah Sesyen Kuala Lumpur semalam bahawa beliau memberikan wang RM100,000 dan seutas jam tangan jenama Maurice Lacroix bernilai RM43,000 kepada Lim Guan Eng sempena ulang tahun kelahirannya.Zarul Ahmad Mohd Zulkifli, 62, berkata sekitar 2015, beliau membawa wang tunai RM100,000 yang diisi di dalam sampul surat putih serta jam tangan berwarna hitam ke pejabat Lim yang ketika itu ketua menteri Pulau Pinang, di Tingkat 28, Menara Komtar.“YB Lim dan saya sahaja di bilik beliau dan setelah duduk bersembang seketika, YB Lim ada bertanya mengenai  projek terowong. Saya memberitahu kepada YB Lim yang sekarang masih lagi dalam peringkat untuk melaksanakan kajian kebolehlaksanaan.“Kemudian saya memberitahu YB Lim yang saya ada membawa hadiah untuk beliau sempena hari jadinya,” katanya ketika membacakan pernyataan saksinya semasa pemeriksaan utama oleh timbalan pendakwa raya Farah Yasmin Salleh pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.Saksi pendakwaan ke-23 berkata beliau kemudian menyerahkan wang RM100,000 dan jam tangan tersebut lengkap bersama kotak berwarna hitam kepada Lim, namun Lim memberikan kembali sampul putih berisi wang itu kepadanya dan hanya menerima jam tangan diberikan.“YB Lim kelihatan gembira apabila menerima jam tangan dari saya dan selepas itu, saya beredar dari pejabatnya. Saya tidak pula melihat YB Lim memakai jam yang saya berikan itu. Saya tidak rasa apa-apa apabila YB Lim tolak pemberian wang RM100,000 tersebut,” katanya.Zarul berkata Lim tidak pernah meminta jam tangan itu sempena hari jadinya tetapi beliau sendiri membeli jam tangan itu menggunakan cek daripada akaun bank UOB Consortium Zenith Construction Sdn Bhd, semata-mata untuk memastikan pelaksanaan projek terowong itu berjalan lancar dengan Kerajaan Pulau Pinang.Sementara itu, Zarul berkata sekitar Disember 2014, beliau memberikan wang RM100,000 yang diletakkan dalam satu sampul putih kepada Lim sempena ulang tahun kelahirannya di pejabat Lim.“Saya menyerahkan sampul putih itu kepada YB Lim dan beliau terima sampul putih yang berisi wang RM100,000 itu daripada saya setelah saya hulur kepadanya. YB Lim tidak bertanya apa kandungannya dan dia juga tidak menolak.“YB Lim kelihatan gembira setelah menerima sampul tersebut dan wang RM100,000 itu adalah sebahagian wang rasuah daripada 10% yang diminta oleh beliau daripada keuntungan syarikat saya,” katanya.Menurut saksi itu, beliau memperolehi sumber wang daripada jualan tanah Lot 702 kepada Ewein Zenith Sdn Bhd milik Ewe Swee Kheng dan ZCSB telah menerima bayaran daripada Kerajaan Negeri Pulau Pinang melalui tanah Lot 702 setelah mendapat kelulusan kajian kebolehlaksanaan untuk tiga jalan utama.“Saya menyimpan sebahagian daripada sumber tersebut dalam bentuk tunai untuk membuat sumbangan kepada Lim Guan Eng,” katanya.Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul bagi mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.Lim turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan di hadapan hakim Azura Alwi Isnin depan.


AS suara kebimbangan terhadap kanun jenayah Indonesia

Setiausaha Negara Amerika Syarikat (AS) Antony Blinken pada Khamis menyatakan kebimbangan Washington mengenai peruntukan tertentu dalam kanun jenayah baharu Indonesia dalam panggilan dengan Menteri Luar Indonesia Retno Marsudi, kata Jabatan Negara AS.
Penggubal undang-undang Indonesia meluluskan kanun jenayah baharu pada Disember yang melarang hubungan seks luar nikah dan melarang bersekedudukan antara pasangan yang belum berkahwin.
Peruntukan itu termasuk langkah melarang rakyat menghina presiden dan institusi negara, selain menyebarkan pandangan yang bertentangan dengan ideologi negara.
Pengkritik berkata kanun jenayah tersebut menjejaskan kebebasan awam. Pertubuhan Bangsa-Bangsa Bersatu (PBB) berkata undang-undang itu mengancam kebebasan media, privasi dan hak asasi manusia. Pegawai tempatan mempertahankan peruntukan tersebut sebagai mencerminkan identiti Indonesia.
Kanun jenayah baharu bagaimanapun dilihat tidak menjejaskan populariti Presiden Indonesia Joko Widodo, yang penarafan kelulusannya mencapai tahap tertinggi sepanjang masa dalam tinjauan pendapat dikeluarkan akhir bulan lepas.
Empat senator Demokrat AS menulis surat kepada Widodo awal bulan ini, menyatakan kebimbangan mengenai kanun jenayah itu.
"Kami menulis untuk menggesa anda mempertimbangkan semula peruntukan tersebut dan memastikan mana-mana artikel yang termasuk dalam kanun jenayah yang disemak adalah konsisten dengan kewajipan hak asasi manusia antarabangsa Indonesia dan prinsipnya sendiri," menurut surat yang ditandatangani oleh senator Edward Markey, Tammy Baldwin, Tammy Duckworth dan Cory Booker.
Dalam panggilan telefon pada Khamis, Blinken dan Retno turut membincangkan sokongan AS terhadap Indonesia sebagai pengerusi Asean, kata jurucakap Jabatan Negara Ned Price dalam satu kenyataan.


Thailand latih anjing kesan pesakit Covid-19

Enam anjing penghidu jenis Labrador digunakan untuk mengesan individu dijangkiti Covid-19 tanpa gejala di lapangan terbang dan pelabuhan tertentu di Thailand, dengan kadar ketepatan sekitar 95%.Anjing itu dilatih oleh Fakulti Sains Veterinar Universiti Chulalongkorn.Timbalan Dekan Fakulti Bahagian Penyelidikan dan Inovasi Dr Kaywalee Chatdarong di laman web Chula Journal berkata fakulti itu memutuskan untuk melatih anjing penghidu Labrador kerana ia jinak dan memiliki deria bau yang baik.Dr Kaywalee merangkap ketua projek berkata deria bau anjing adalah 50 kali lebih baik berbanding manusia dan menerusi peluh manusia, haiwan itu dapat menghidu individu yang dijangkiti virus tetapi tidak bergejala.“Apabila seekor anjing duduk,bermaksud individu itu tidak bergejala,” katanya.Anjing penghidu juga digunakan di Finland, Jerman, Perancis dan Australia.Pada masa depan, Dr Kaywalee berharap dapat melatih anjing untuk mengesan pesakit yang menghidap penyakit seperti diabetes, kemurungan, malaria dan Alzheimer.Sementara itu, doktor haiwan yang pakar dalam penyakit berjangkit dan anggota pasukan penyelidikan fakulti Profesor Madya Dr. Somporn Techa-ngarmsuwan berkata proses ujian adalah selamat untuk anjing, orang awam dan pegawai terlibat.Menurutnya pasukan penyelidik menggunakan sampel peluh pesakit Covid-19 dan membiarkan anjing-anjing itu menghidunya dari jauh.Projek itu, katanya, adalah kerjasama antara Fakulti Sains Veterinar, Fakulti Perubatan dan Fakulti Sains universiti, dan dibiayai oleh Eksplorasi dan Pengeluaran Chevron Thailand.Terkini, Thailand mencatatkan 27,402 kes baharu Covid-19 dan 88 kematian.


Anwar hanya jumpa pegawai pangkat rendah di Arab Saudi, kata Mahathir

Dr Mahathir Mohamad hari ini menyifatkan lawatan rasmi Perdana Menteri Anwar Ibrahim ke Arab Saudi hanya disambut pegawai berpangkat rendah, satu situasi yang sangat berbeza untuk pemimpin-pemimpin negara ketika membuat lawatan rasmi ke negara luar.
Bekas perdana menteri itu berkata, ketika menyandang jawatan tersebut sebelum ini tidak ada satu negara pun yang gagal menyambut kedatangannya dan delegasi dari Malaysia.
Sebelum ini media melaporkan lawatan rasmi tiga hari Anwar ke Arab Saudi berakhir tanpa sebarang pertemuan dengan pemerintah Arab Saudi, Raja Salman Abdulaziz dan putera mahkota Mohammed.
Mahathir bagaimanapun berkata beliau tidak memahami mengapa kedua-dua pemerintah Arab itu enggan untuk berjumpa dengan Anwar.
"Mungkin mereka ada satu pandangan yang kita tak tahulah yang menyebabkan mereka tak mahu jumpa Anwar.
"(Tapi) yang jumpa Anwar pun pegawai yang amat rendah," katanya pada satu sidang media di Putrajaya, hari ini.
Ketika ditanya sama ada beliau tahu dalang di sebalik penutupan operasi Pusat Keamanan Antarabangsa Raja Salman (KSCIP), dengan nama pemimpin yang disebut di sebalik usaha tersebut ialah Presiden Amanah Mohamad Sabu, Mahathir tidak mengulas lanjut.
Menurutnya, beliau hanya mengetahui berita tentang KSCIP dihentikan operasi tetapi tidak tahu siapa dalang di sebalik tindakan itu.
KSCIP mula beroperasi di Kuala Lumpur pada 30 Mei 2017 selepas dicadangkan oleh Raja Arab Saudi yang berperanan sebagai badan untuk mengekang fahaman pelampau dan militan.
Pada tahun 2018 selepas kerajaan Pakatan Harapan (PH) menjadi kerajaan, Mohamad mengumumkan operasi KSCIP yang beroperasi di pejabat sementara di Jalan Ampang, Kuala Lumpur ditutup serta-merta.
Beliau berkata fungsi badan itu diserap Institut Pertahanan dan Keselamatan Malaysia (MiDAS), sebuah institusi di bawah Kementerian Pertahanan.
Penubuhan KSCIP dikritik PH terutama pimpinan Amanah.
Mereka mempertikaikan kelayakan Arab Saudi mewujudkan pusat seperti itu memandangkan doktrin rasmi negara itu menjadi ilham kepada fahaman IS.


ExxonMobil selesaikan tuntutan pencabulan hak asasi penduduk kampung Indonesia

ExxonMobil pada Isnin menyelesaikan tuntutan mahkamah yang telah lama dibawa oleh penduduk kampung Indonesia yang mendakwa terdapat pencabulan hak asasi manusia oleh pegawai tentera Indonesia dengan memberikan jaminan keselamatan kepada syarikat gergasi minyak itu.
Kedua-dua pihak bersetuju untuk menyelesaikan "semua perkara,” menurut fail bersama daripada peguam lawan yang tidak mendedahkan syarat perjanjian itu.
Kes itu difailkan oleh 11 penduduk kampung di wilayah Aceh, Indonesia pada 2001 yang mendakwa mereka menjadi mangsa pencabulan hak asasi manusia oleh tentera Indonesia antara 1999 dan 2003, termasuk serangan seksual, bateri dan penahanan yang menyalahi undang-undang.
Perbicaraan telah dijadualkan pada 24 Mei ini.
"Pelanggan kami... dengan berani mengambil salah satu syarikat terbesar dan paling menguntungkan di dunia dan bertahan dengan perjuangan selama lebih 20 tahun," kata Agnieszka Fryszman, seorang peguam di Cohen Milstein.
"Kami sangat gembira kerana sekarang, pada malam sebelum perbicaraan, kami dapat memperoleh keadilan untuk mereka dan keluarga mereka."
Plaintif enggan mendedahkan nama, "setelah membawa tuntutan ini dalam menghadapi ancaman besar kepada diri mereka sendiri dan rakan sekampung," menurut siaran berita Cohen Milstein.
ExxonMobil "mengutuk pencabulan hak asasi manusia dalam apa jua bentuk, termasuk tindakan yang ditegaskan dalam kes ini terhadap tentera Indonesia," kata jurucakap syarikat kepada AFP.
"Perlu diingatkan walaupun tiada dakwaan bahawa mana-mana pekerja mencederakan mana-mana plaintif secara langsung, penyelesaian itu membawa penamat kepada semua pihak."


Masalah banjir Kuala Selangor bakal tenggelamkan Dzulkefly?

Isu banjir yang tidak selesai dan masalah kualiti jalan raya antara rungutan penduduk yang disuarakan di Parlimen Kuala Selangor dijangka bakal menjadi “beban” kepada penyandang kerusi itu, Dr Dzulkefly Ahmad.
Menurut penduduk, bekas menteri kesihatan Pakatan Harapan (PH) itu dilihat tidak membawa apa-apa perubahan sepanjang menjadi wakil rakyat mereka.
Seorang penduduk, S Ganesan berkata, dia kini lebih menggemari Ismail Sabri Yaakob dan Barisan Nasional (BN).
"Masa banjir tahun lepas, banyak barang rosak. Kambing saya lima ekor mati.
"Saya dapat RM1,000 daripada pejabat ahli Parlimen tapi Ismail Sabri bagi RM3,500," katanya merujuk kepada bantuan yang diumumkan perdana menteri pada tahun lalu.
Kuala Selangor antara lokasi di Selangor yang terkesan teruk dengan banjir tahun lalu, selain Taman Sri Muda dan Hulu Langat.
MalaysiaNow sebelum ini melaporkan, ahli Parlimen Kuala Selangor itu pernah dimarahi mangsa banjir ketika hadir ke pusat pemindahan sementara untuk memberi bantuan kepada mangsa banjir tahun lalu.
Beliau yang juga pengarah strategi Amanah menang Kuala Selangor pada Pilihan Raya Umum ke-14 (PRU14) lalu dengan majoriti 8,498 setelah menewaskan Irmohizam Ibrahim daripada Barisan Nasional (BN) dan Fakaruddin Ismail daripada PAS.
Beliau mempertahankan kerusi itu dan berdepan cabaran daripada menteri kewangan, Tengku Zafrul Aziz (BN), Mohd Shaid Rosli (Pejuang) dan Mohd Noor Mohd Sahar (PN).
Tengku Zafrul, 49, yang pertama kali berkempen dan bertanding aktif melawat kawasan.
Sebagai menteri kewangan, visibiliti beliau jelas lebih ke depan berbanding pencabar-pencabar lain.
Ganesan yang bekerja di Terminal Bas Melawati, Kuala Selangor berkata dia memberikan undi kepada PH pada PRU14 namun kecewa dengan prestasi gabungan itu secara keseluruhan.
Katanya, ramai anak kawan-kawannya terpaksa berhijrah ke Singapura untuk mencari kerja.
Pandangan Ganesan itu turut dipersetujui oleh seorang peniaga kecil-kecilan yang hanya ingin dikenali sebagai Lan.
"Semalam, beberapa kampung di sini banjir, antaranya Kampung Batu 28, Kampung Bukit Badong, dan Seri Sentosa.
"Tiada apa perubahan pun dia (Dzulkefly) bawa," katanya yang sudah menetap 30 tahun di Ijok, Kuala Selangor.
Katanya, banyak lori yang berulang-alik di kawasan itu yang menyebabkan jalan raya berlubang.
"Banyak kemalangan berlaku di kawasan ini," tambahnya.
Seorang pemandu bas, S Shanmugam berkata, dia pernah meminta bantuan membeli cermin mata kepada anaknya daripada pejabat Dzulkefly namun tidak diendahkan.
"Wakil rakyat mesti berjumpa rakyat, tanya apa masalah rakyat.
"Zafrul belum bikin apa-apa lagi tapi saya boleh bagi dia peluang," katanya.


Mengejek tahun 2020

Kalau dibilang dan terhitung menonton dokumentari itu menggelikan hati dan penuh gamat gelak ketawa, tentu orang tidak percaya.Ini kerana dokumentari seharusnya menjadikan penontonnya bijaksana, terpelajar atau bermaklumat setelah menontonnya.Pun, “Death to 2020” sebuah dokumentari yang tidak serupa dokumentari atau boleh sahaja dinamakan mokumentari (asal dari kata mock iaitu sejenis kacukan ejekan, dengan genre filem dokumentari) mendorong kita yang menontonnya tertawa dalam pedih, semacam menggelakkan diri sendiri.Mokumentari atau juga kadang disebut dokukomedi adalah sejenis fiksyen yang menggunakan kerangka dokumentari tetapi dalam masa yang sama mengejek-ejekkan episod atau kejadian yang benar.Seperti judulnya, Death to 2020 cuba menyorot kejadian atau peristiwa besar yang berlaku pada tahun lalu, tahun 2020 yang baru seminggu kita tinggalkan.Ia memberi perhatian kepada apa yang berlaku di United Kingdom dan Amerika Syarikat, dan kerana ia adalah sebuah mock, ia mempersendakan insiden benar yang berlaku.Maka kita melihat bagaimana Ratu Elizabeth naik angin lantaran cucunya Putera Harry dan isteri, Meghan menyatakan hasrat untuk menanggalkan tugas rasmi sebagai kerabat diraja.Ia juga menampilkan kebakaran besar di Australia yang meninggalkan jerubu pekat di sebahagian besar kota pulau benua selatan itu.Titik tolak dari itu sedutan pidato Greta Thunberg tentang alam sekitar di World Economic Forum, sehinggalah kejutan di Anugerah Oscar 2020, apabila filem Korea Parasite mengungguli anugerah tersebut.Namun antara insiden paling besar yang disorot oleh Death to 2020 ialah bagaimana Donald Trump terselamat dari pemecatan sebagai presiden (impeachment), pertarungan sengit dua orang tua (Bernie Sanders dan Joe Biden) untuk menjadi calon presiden parti Demokrat; dan tentu sahaja – peristiwa terbesar ialah krisis kesihatan iaitu pandemik Covid-19.Audien dibawa semula ke bulan-bulan awal tahun 2020 di mana kita mengenang kembali musim kita dikurung dan dipaksa memenggap di rumah.Death to 2020Untuk mentertawakan semua peristiwa bersejarah itulah maka dihadirkan “fiksi” dan unsur “ejekan” atau mocking yang mana diwujudkan beberapa watak untuk diwawancara dengan soal jawab yang melucukan, dan kadang kala terlalu kasar guraunya.Untuk itu mokumentari ini menampilkan bintang handalan dan juga wajah ikonik dari dunia lakon Barat iaitu misalnya, Samuel L. Jackson selaku Dash Bracket, wartawan New Yorkerly News.Juga menggelikan hati ialah Hugh Grant sebagai Tennyson Foss, seorang sejarawan bermulut celupar.Selain itu kita juga didatangkan dengan Lisa Kudrow sebagai Jeanetta Grace Susan, jurucakap tidak rasmi golongan konservatif di Amerika Syarikat.Yang ikut memberikan “lakonan” atau jenaka yang sukar dilupakan tentulah Kumail Nanjiani sebagai Bark Multiverse, CEO Shreekr, sebuah syarikat teknologi; dan Tracey Ullman yang tampak meyakinkan sebagai Ratu Elizabeth II.Selain ‘tokoh-tokoh’ ciptaan mokumentari ini, tiga watak yang membuatkan tawa kita tidak kebah dan beranakan ialah penampilan Cristin Milioti sebagai Kathy Flowers, yang diketengahkan sebagai Karen (nama biasa di Amerika, semacam Mak Cik Kiah di Malaysia); Diane Morgan sebagai Gemma Nerrick, “orang biasa” dan Samson Kayo selaku Pyrex Flask, seorang saintis dengan telo Inggeris benua Afrika yang pekat.Pada bahagian ala dokumentari, suara Laurence Fishburne terapung sebagai pencerita.Semua “pelakon” yang tampil dalam mokumentari ini bersahaja dan memang penuh komik.Persembahan mereka mengesankan dan mendorong tawa yang panjang. Khususnya jika kita memang mengikuti iklim dan senario politik-budaya di Amerika dan UK.Mokumentari Death to 2020 ini juga berani menyorot insiden pembunuhan George Floyd yang meletuskan rusuhan besar di Amerika Syarikat.Meskipun hadir dengan jenaka, siri kejadian selepas pembunuhan Floyd itu menggerakkan komedi hitam di mana kita serasa mentertawakan “kejahatan manusia” sendiri.Sebagai sub genre dokumentari, mokumentari arahan Charlie Brooker dan Annabel Jones ini dapat dianggap cemerlang dari segi lakonannya.Namun demikian watak-watak ciptaan ini tidak punya satu ayat atau dialog yang benar-benar diingati.Ini adalah petanda “skrip” mokumentari ini tidak cukup bernyawa. Ada kemungkinan ia dibuat tergesa-gesa agar dapat mengejar masa, yang dalam masa sama ia berhasrat untuk memuatkan semua.Mokumentari adalah satu cabang dokumentari yang menggiurkan jika berani dicuba.Cabang lain tentu sahaja pseudo-dokumentari yang merupakan kebalikan daripada mokumentari di mana ia tampil penuh drama.Terdapat juga sub genre doku-drama, di mana ia hadir sebagai fiksyen dengan elemen doku untuk menonjolkan insiden sebenar.Doku-drama ini biasa kita tonton di saluran History. Ini lain lagi dengan dengan “docufiction” di mana ruang cerita dokumentari sengaja dibiarkan dikuasai oleh unsur fiksyen.Di Barat, mokumentari mulai diperkenalkan dalam tahun 1960-an dan sekali sekala muncul sepanjang tahun 1980-an.Seringnya mokumentari ini tidak diskripkan, dan mereka yang muncul adalah pelawak bijak yang boleh secara spontan menggunakan semua bahan sedia ada untuk dipermainkan.Makanya, rasa geram masyarakat mereka dapat diluahkan dengan seni matang.Di Malaysia, kita boleh melupakan sama sekali genre mokumentari ini.Pihak berkuasa kita tidak mahir seni, kontang budaya, jahil estetika dan terasing dari kritikan canggih.Misalnya mokumentari di negara ini boleh sahaja memparodikan pelbagai kejadian politik di mana Langkah Sheraton menjadi sebab kepada pelantikan sejumlah menteri kartun dan bodoh; sehinggalah kepada pembangkang yang bangang dan pak turut satu orang.Di sela itu, jika nekad misalnya mokumentari boleh memperlihatkan cara migran dilayan, bagaimana Rohingya diusir ke laut, kesemberonoan ekoran Pilihan Raya Negeri Sabah dan aneka macam lagi insiden yang mendefinisikan hari-hari “absurd” 2020.Untuk mokumentari seperti Death to 2020 boleh diarah dan dibikin, kematangan tertentu dalam masyarakat adalah pra-syarat utama.Misalnya masyarakat British bersedia untuk mentertawakan Ratu England, dan juga mempersendakan Perdana Menteri Boris Johnson yang dimasukkan dalam badan seorang lelaki kulit hitam (bukti dia tidak rasis).Bayangkan ada mokumentari yang mengetengahkan watak Rosmah Mansor lakonan Azizah Mahzan, atau Sabri Yunus sebagai Adham Baba, Harith Iskandar sebagai Hadi Awang dan Ellie Suriati selaku Zuraida.Adakah Malaysia bersedia? Saya tidak fikir ada kematangan seperti itu.Death to 2020 ditayangkan di Netflix dan agak menggamamkan ialah antara produk Netflix yang tinggi tontonannya di negara ini.Mungkin sambil menonton itu penonton Netflix di negara kita mengkhayalkan insiden babi dan anjing sepanjang 2020 diangkat semula dalam bentuk mokumentari.Sayang mokumentari tidak akan terjadi, parodi dan satira dimusuhi.Akibatnya orang kita terpaksa menahan dan menyimpan geram bernanah menjadi kesakitan yang parah.


Apabila pipi Pakatan Harapan tersorong-sorong

Setelah `diuji’ dengan pelbagai tekanan daripada beberapa pihak termasuk 15 ahli Parlimen Umno sendiri sejak Muhyiddin Yassin meletak jawatan sebagai perdana menteri, Ismail Sabri Yaakob telah selamat mengangkat sumpah sebagai perdana menteri Malaysia yang ke-9 semalam.Ismail Sabri yang dicalonkan oleh ahli-ahli Parlimen gabungan Perikatan Nasional (PN) memperoleh 114 sokongan mengatasi calon Pakatan Harapan (PH) Anwar Ibrahim.Walaupun sudah tewas sehingga dikecam penyokong sendiri, beberapa pemimpin PH masih tidak boleh meneruskan hidup dan terus memainkan isu kerajaan perpaduan yang mereka sendiri tolak mentah-mentah ketika ditawarkan oleh Muhyiddin beberapa hari sebelum kerajaan PN ditumbangkan oleh 15 ahli Parlimen Umno.Beberapa portal berita mesra Anwar tidak putus-putus mempromosikan Kabinet perpaduan yang terdiri daripada pelbagai parti politik termasuk PKR, DAP dan Amanah. Kononnya pendekatan menghulurkan salam persahabatan kepada parti-parti pembangkang ini membolehkan Ismail memulihkan imejnya yang tercalar ketika mengendalikan krisis pandemik Covid-19 selama ini. Seperti biasa dakwaan tercalar yang dimaksudkan itu adalah dari sudut pandangan parti-parti pembangkang tetapi tidak pada mata rakyat.Portal tersebut turut mencadangkan agar perdana menteri menawarkan jawatan Kabinet kepada parti pembangkang atau sekurang-kurangnya mengetuai agensi kerajaan, suruhanjaya , jawatankuasa pilihan khas Parlimen atau Jawatankuasa Kira-Kira Wang Negara. Portal yang sama turut mengesyorkan agar perdana menteri kesembilan itu menjemput wakil-wakil daripada blok pembangkang dalam apa-apa perancangan berhubung pemulihan ekonomi dan pelan melawan Covid-19.Dalam satu rencana lain portal yang sama memetik sumber mendakwa Ismail Sabri telah menghubungi beberapa pemimpin pembangkang bagi mewujudkan kerjasama dalam melawan Covid-19 yang kemudiannya didapati hanyalah satu berita palsu!Kenapa blok pembangkang begitu beria-ria sangat mencadangkan penubuhan kerajaan perpaduan sejurus selepas tewas dalam perebutan jawatan Perdana Menteri. Apa muslihat di sebalik kesungguhan ini? Dalam beberapa insiden sebelum ini, setiap kali kalah atau gagal, pembangkang tidak duduk diam sebaliknya terus bertubi-tubi menyerang kerajaan, tetapi kali ini dihulurnya salam persahabatan! Tidakkah ini pelik?Bukankah Anwar dan rakan-rakan dalam PH menjadi orang pertama yang menolak dengan angkuh sekali tawaran persefahaman rentas parti (bi-partisan). Tawaran itu bagi memastikan kerajaan PN yang diancam oleh 15 ahli Parlimen Umno yang menarik kembali sokongan tidak tumbang dan boleh terus berfungsi mengurus pandemik hingga tiba masa sesuai untuk diadakan Pilihan Raya Umum Ke-15 (PRU15).Malah banyak insentif yang ditawarkan dalam persefahaman itu adalah perkara-perkara yang telah diperjuangkan oleh parti-parti pembangkang sejak berpuluh tahun lalu. Antaranya semua ahli Parlimen tanpa mengira parti politik akan menerima peruntukan tahunan yang sama.Selain itu semua sesi libat urus kerajaan bagi mendapatkan input dan menambah baik Pelan Pemulihan Negara akan turut melibatkan pimpinan parti pembangkang. Pindaan undang-undang juga akan dibuat bagi mengehadkan tempoh jawatan perdana menteri kepada dua penggal sahaja dan Rang Undang-undang Antilompat Parti akan dibentangkan di Parlimen.Kerajaan juga akan memperkukuhkan reformasi Parlimen dengan memastikan jumlah ahli Parlimen kerajaan dan pembangkang yang menganggotai Jawatankuasa Pilihan Khas Parlimen adalah lebih seimbang, pelaksanaan Undi 18 tanpa menunggu pendaftaran automatik dan ketua pembangkang akan diberikan saraan serta kemudahan setara menteri kanan.Perdana menteri juga membuat aku janji bahawa PRU15 akan diadakan selewat-lewatnya pada penghujung Julai tahun hadapan, bagi membolehkan kerajaan terus berfungsi pada waktu pandemik dengan sokongan bipartisan di Parlimen.Bagaimanapun kesemua tawaran ini ditolak bulat-bulat oleh semua ahli Parlimen pembangkang kecuali dua ahli Parlimen DAP yang melihat ini peluang terbaik blok pembangkang untuk menyekat golongan kleptokrat dalam Umno kembali menguasai kerajaan.Tidak pernah berlaku dalam sejarah perjuangan Anwar dan sekutu pembangkangnya dalam PH sanggup meletakkan rasa malu ke tepi dan `menyorong-nyorong pipi’ kepada kerajaan dalam keadaan `hidung yang tak mancung’ menagih belas agar dipertimbangkan cadangan tersebut.Tindakan ini sangat memalukan blok pembangkang. Kenapa pemimpin-pemimpin pembangkang kelihatan sangat terdesak kali ini sehingga seperti merayu-rayu? Adakah ada sesuatu yang sedang mendesak bakal berlaku?Saladin Hassan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


30 trak bergerak vaksinasi diaktifkan di Kuala Lumpur

Sebanyak 30 trak bergerak vaksinasi akan diaktifkan, di kawasan projek perumahan rakyat (PPR) dan tapak pembinaan di ibu negara, bagi mempercepat proses pemberian vaksin Covid-19, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau berkata projek rintis trak bergerak vaksinasi itu, akan dilaksanakan kementerian Wilayah Persekutuan dalam masa terdekat di kawasan berkepadatan tinggi, serta tapak pembinaan yang masih beroperasi ketika pelaksanaan sekatan pergerakan penuh, yang bermula esok.Dalam sidang media perkembangan Program Imunisasi Covid-19 Kebangsaan bersama Menteri Kesihatan Dr Adham Baba di sini hari ini, Khairy berkata setiap trak bergerak itu mampu memberikan 100 suntikan.Khairy berkata, pendaftaran untuk menerima vaksin Covid-19 telah menunjukkan peningkatan hampir 50%, iaitu 12,117,091 pendaftaran setakat ini daripada populasi 18 tahun ke atas.“Pendaftaran meningkat mendadak disebabkan kes Covid-19 meningkat dengan mendadak. Jadi rakyat mempunyai kesedaran untuk dapatkan vaksin sebagai perlindungan, dan ia kini menjadi satu perkara mendesak,” katanya.Sehubungan itu Khairy berkata, kadar pemberian vaksin di seluruh negara disasarkan 150,000 dos sehari bermula Jun, berbanding kadar vaksinasi di seluruh negara yang mencecah 100,000 dos sehari sejak Khamis lepas (27 Mei).Beliau berkata, kadar kehadiran untuk menerima vaksin Covid-19 secara puratanya adalah 80% buat masa ini.“(Baki) 20% yang tidak hadir itu adalah disebabkan pelbagai sebab, antaranya masalah pengangkutan, masalah sambil lewa dan kononnya akan pergi kemudian.“Kita telah buat keputusan untuk hantar janji temu lebih awal kepada negeri dan daerah. Ini bagi memastikan mereka yang ada janji temu suntikan vaksin akan hadir,” katanya yang menambah sekiranya ada yang tidak hadir, vaksin akan diberikan kepada mereka dalam senarai nama menunggu.Mengenai perkembangan perolehan vaksin lain dalam PICK, Khairy berkata vaksin CanSinoBIO dan Sputnik V kini dalam penilaian Bahagian Regulatori Farmasi Negara (NPRA).“Untuk vaksin CanSinoBIO, pihak pembekal telah berikan jawapan kepada semua soalan dan maklumat diperlukan NPRA minggu lepas, dan kita telah minta untuk dipercepatkan,” katanya, manakala bagi Sputnik V, Dr Adham akan menandatangai perjanjian dengan Duopharma Biotech Bhd bagi tujuan perolehan.


Rusia lancar serangan berterusan, kerah lebih ramai tentera, kata Ukraine

Tentera Rusia melancarkan serangan berterusan ke atas kedudukan pertahanan Ukraine di timur dan mengerahkan lebih ramai tenteranya ke wilayah itu, walaupun tentera yang setia kepada Kyiv masih bertahan, kata pegawai kanan Ukraine pada Rabu.
Rusia berkata bahawa tenteranya berjaya menembusi dua barisan pertahanan Ukraine yang berkubu di hadapan timur di wilayah Luhansk.
Moscow mendakwa tentera Ukraine berundur dalam menghadapi serangan Rusia di Luhansk tetapi tidak menyatakan di bahagian mana wilayah itu.
"Serangan musuh berterusan di timur, (dengan) serangan sepanjang masa," kata Timbalan Menteri Pertahanan Hanna Malyar.
“Keadaan tegang. Ya, memang sukar untuk kami.
"Tetapi pejuang kami tidak membenarkan musuh mencapai matlamat mereka dan mengakibatkan kerugian yang sangat serius," tulisnya di aplikasi Telegram.
Gabenor wilayah Luhansk Serhiy Haidai sebelum ini berkata, Rusia sedang mengerahkan peralatan berat dan menggerakkan tentera tetapi menafikan laporan bahawa tentera Ukraine terlibat dalam pengunduran besar-besaran.
"Terdapat banyak tembakan... Serangan datang dari arah yang berbeza," kata Haidai.
"Kami melihat mereka mengerahkan orang (ke hadapan), kami juga melihat ada lebih banyak peralatan (berat)."
Pegawai perisikan Ukraine dan Barat berkata, Rusia mengalami korban yang sangat besar.
Malyar berkata beberapa unit serangan tentera persendirian Kumpulan Wagner, yang terlibat dalam pertempuran paling serius, telah kehilangan 80% kekuatan mereka.


Selepas ke Istana, Ku Li dedah gesa speaker kemuka usul undi tidak percaya

Sehari selepas mengadap Yang di Pertuan Agong, Tengku Razaleigh Hamzah mendedahkan surat dihantarnya kepada speaker agar usul undi tidak percaya terhadap Perdana Menteri Muhyiddin Yassin dikemukakan di Dewan Rakyat.Ahli Parlimen Gua Musang itu berkata, usul dikemukakan Ahli Parlimen Langkawi Dr Mahathir Mohamad itu amat penting atas beberapa sebab antaranya tentang kesahihan kerajaan pada hari ini.“Sekiranya usul tersebut disokong oleh sebahagian besar (majoriti) ahli-ahli Dewan Rakyat, akibat keperlembagaan yang menyusulnya haruslah dipersembahkan ke pengetahuan Yang di Pertuan Agong,” kata Razaleigh menerusi sepucuk surat yang dihantar kepada Speaker Dewan Rakyat Azhar Azizan Harun pada 25 September lalu.“Saya membuat cadangan ini berpandukan Perkara 62, Perlembagaan Persekutuan”.Semalam, kenderaan yang membawa Razaleigh, dilihat keluar dari Pintu Dua Istana Negara, pada 2.40 petang selepas Ketua Pembangkang Anwar Ibrahim mengadap Sultan Abdullah Sultan Ahmad Shah pada sebelah pagi.Razaleigh yang dikenali sebagai Ku Li berkata pencadang usul, Mahathir mendakwa Muhyiddin tidak membenarkan usul itu dibahaskan sebanyak dua kali dengan cara menyenaraikannya di penghujung senarai perbahasan.Pemimpin veteran Umno itu berkata dengan cara itu perbahasan terhadap usul tersebut terhalang di samping pengundian terhadapnya tidak dapat dilaksanakan Dewan Rakyat.Menerusi surat itu juga, Razaleigh mendedahkan beliau ditawarkan jawatan penasihat Petronas oleh perdana menteri namun menolaknya.“Saya menolaknya kerana prihatin terhadap Perkara 48(1)(c) Perlembagaan Persekutuan berkaitan ‘hilang kelayakan menjadi ahli Parlimen’ sekiranya dia memegang sesuatu jawatan berpendapatan.“Bahagian kecil (sub-section) ini bertujuan mencegah ahli-ahli Dewan Rakyat daripada menyokong atau pun mengundi demi menyokong kerajaan bagi maksud ‘penyogokan politik’,” katanya.


Kes harian lepasi 2,200 jangkitan, 1 lagi terkorban

2,246 kes baru Covid-19 direkodkan hari ini menjadikan jumlah keseluruhan sebanyak 4,461,135 kes.Sebanyak 2,433 pesakit turut dilaporkan sembuh, menjadikan jumlah keseluruhan kes sembuh sebanyak 4,403,183.Ketika ini, 22,368 kes aktif direkodkan, dengan 21,230 atau 94.9% daripadanya sedang menjalani kuarantin kendiri.Dalam pada itu, 30 (0.1%) kes kini berada di pusat kuarantin sementara 1,065 (4.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 69 kes dan 39 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.1% dengan kes Covid-19 merangkumi 9.3%.Seorang lagi korban dilaporkan menjadikan kes keseluruhan kematian adalah sebanyak 35,584 orang.


88.8% dewasa, 64.8% populasi negara lengkap divaksinasi

Sebanyak 20,786,568 individu atau 88.8% populasi dewasa di seluruh negara lengkap divaksinasi setakat semalam.Sementara 22,134,242 individu 94.6% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 64.8% telah lengkap divaksinasi sementara 74.1% telah menerima sekurang-kurangnya satu dos vaksin.Sejumlah 209,907 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,007,832.


AGC tidak rayu keputusan Mahkamah Tinggi serah semula barangan mewah Najib, Rosmah

Jabatan Peguam Negara (AGC) hari ini mengesahkan ia tidak merayu terhadap keputusan Mahkamah Tinggi untuk memulangkan barang kemas, jam tangan mewah dan beg tangan berjenama bernilai RM80 juta yang disita dari sebuah premis milik Obyu Holdings Sdn Bhd, yang didakwa milik bekas perdana menteri Najib Razak dan isterinya Rosmah Mansor.
Peguam Negara Idrus Harun ketika dihubungi Bernama berkata AGC tidak mengemukakan rayuan terhadap keputusan hakim Muhammad Jamil Hussin pada 14 November 2022.
“Ya, AGC tidak merayu terhadap keputusan hakim kerana kami bersetuju dengan keputusan Yang Arif,” kata Idrus menerusi mesej WhatsApp hari ini.
Pada 14 November, hakim Muhammad Jamil memutuskan pihak pendakwaan gagal membuktikan kesemua barangan yang disita oleh polis di Pavilion Residence pada 17 Mei 2018 adalah hasil daripada penyelewengan dana 1Malaysia Development Berhad (1MDB).
Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.
Najib dan Rosmah merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.
Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik Umno dan Najib. Bagaimanapun kerajaan gagal melucut hak wang itu.
Barangan tersebut didakwa hasil aktiviti haram yang dikaitkan dengan skandal dana 1MDB, disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Barangan kemas dan beg tangan didakwa milik Rosmah manakala jam tangan milik Najib.


Kumpulan hak asasi bidas pelarian kanak-kanak ditahan imigresen sewaktu pandemik Covid-19

Sebuah kumpulan hak asasi manusia membidas tindakan Kementerian Dalam Negeri (KDN) selepas mengesahkan seramai 756 kanak-kanak ditahan dalam pusat tahanan imigresen sejak sebulan lalu dengan menyifatkannya sebagai “tidak berperi kemanusiaan” khususnya di tengah-tengah pandemik jangkitan Covid-19.Koordinator Lawyer for Liberty (LFL) Zaid Malik dalam satu kenyataan hari ini menggesa kerajaan agar membebaskan tahanan kanak-kanak tersebut dengan kadar segera dan kembali kepada jagaan ibu bapa, penjaga dan pusat kebajikan.“Sukar untuk difahami mengapa pihak berkuasa merasakan ia satu tindakan yang betul untuk menahan pekerja asing dan pelarian kanak-kanak yang kebanyakannya ditahan tanpa kehadiran penjaga dalam pusat tahanan yang penuh sewaktu pandemik melanda seluruh dunia,” katanya.Katanya, kanak-kanak tersebut tidak boleh dilayan seperti penjenayah kerana mereka tidak memasuki negara atas kehendak sendiri sebaliknya menjadi mangsa keadaan.Beliau berkata, Malaysia selaku negara ahli dalam Konvensyen Hak Kanak-Kanak (CRC) perlu mematuhi Perkara 3 dalam perjanjian itu yang menegaskan kewajipan negara ahli untuk menjaga kepentingan dan kebajikan kanak-kanak perlu menjadi keutamaan.Dalam jawapan bertulis Dewan Rakyat pada Rabu, KDN memberitahu daripada jumlah tersebut, seramai 326 tahanan kanak-kanak terdiri daripada warganegara Myanmar dan ditahan tanpa penjaga masing-masing.


Mahkamah tolak pelepasan kekal pasport Zahid

Mahkamah Tinggi Kuala Lumpur hari ini membenarkan pelepasan sementara pasport Ahmad Zahid Hamidi untuk beliau memohon pasport diplomatik bagi membolehkan beliau menjalankan tugas rasmi.
Bagaimanapun, hakim DCollin Lawrence Sequerah menolak permohonan timbalan perdana menteri supaya pasportnya dikembalikan secara kekal kepada beliau, bagi membolehkan beliau menjalankan tugas.
“Ini adalah permohonan pihak pendakwaan yang saya bersetuju bahawa tertuduh (Zahid) berhak mendapat semula pasportnya bagi tujuan memohon pasport diplomatik dan selepas itu pasport perlu dikembalikan kepada mahkamah.
“Permohonan pemohon supaya pasportnya dilepaskan secara kekal ditolak,” kata hakim.
Pada 26 Januari lepas,  Zahid memohon untuk mendapatkan semula pasportnya secara kekal bagi menjalankan tugas rasmi sebagai timbalan perdana menteri.
Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.


Apabila penduduk barat merasai sendiri perubahan iklim

Kebakaran hutan berlaku di Sepanyol dan Perancis minggu lalu.
Di Greece, kebakaran berlaku hampir dengan ibu kotanya, Athens.
Dengan pasukan bomba sibuk berusaha memadam api yang marak, kelihatan bangunan purba, Parthenon tidak jauh dari situ.
Madrid, ibu kota Sepanyol mencatat suhu 40 darjah, tertinggi dalam sejarahnya.
Begitu juga London, kepanasannya mencapai tahap melebihi Kuala Lumpur.
Penduduknya kepanasan dengan kebanyakan rumah di sana tidak mempunyai penghawa dingin.
California di Amerika Syarikat (AS) turut mengalami kebakaran hutan minggu lalu.
Suhu di Washington sudah sama dengan Kuala Lumpur.
Umumnya orang di dunia barat sepakat bahawa keadaan ini adalah sebahagian daripada perubahan iklim kerana ia jelas berlaku di depan mata mereka.
Perubahan iklim yang melanda seluruh planet Bumi tentunya turut dialami di bahagian-bahagian lain di dunia.
Beijing juga mencatat suhu 40 darjah Celsius.
Sementara suhu di Tokyo juga sudah seperti di Kuala Lumpur.
Perubahan iklim bukan saja berbentuk kepanasan tetapi juga kesejukan.
Pada musim sejuk lalu terdapat bahagian-bahagian di Jepun yang mengalami suhu lebih rendah daripada biasa dengan penurunan salji berlebihan.
Banjir turut dialami oleh Malaysia, ribut taufan yang luar biasa, gelombang dan air pasang besar turut berkait dengan perubahan iklim.
Apa yang berlaku tahun ini menjadi bermakna kerana ia dapat dilihat dan dirasakan sendiri oleh sebahagian besar oleh penduduk barat.
Perubahan iklim adalah benar dan nyata, bukan hanya spekulasi para pakar dan aktivis alam sekitar.
Ini kerana apabila ia berlaku di dunia ketiga, ia tidak begitu dirasakan oleh penduduk barat.
Dunia ketiga dirasakan begitu jauh dan tidak berkaitan dengan mereka walaupun media barat sekian lama menyiarkan maklumat sama ada berbentuk berita dan dokumentari.
Sememangnya kesedaran mengenai alam sekitar berasal dari barat dan ia lebih meluas serta kukuh berbanding di dunia ketiga.
Tetapi terdapat sebahagian besar penduduk mereka menafikan realiti perubahan iklim.
Lebih-lebih lagi dalam kalangan korporat yang mempunyai kepentingan dengan bahan api fosil.
Mereka menganggap isu perubahan iklim ini merupakan konspirasi golongan kiri mahu menafikan pihak korporat daripada meraih keuntungan dengan mengemukakan pelbagai undang-undang.
Pihak korporat ini membiaya saintis untuk melakukan penyelidikan bagi membuktikan bahawa perubahan iklim ini tidaklah seburuk yang digambarkan oleh para pendukung alam sekitar.
Mereka juga melancarkan kempen media untuk menimbulkan keraguan dalam kalangan orang ramai terhadap perkara ini.
Akibatnya sebagai contoh, mereka berkempen supaya Donald Trump menang pilihan raya presiden pada tahun 2016.
Beliau dan Parti Republikan tidak mendokong usaha menangani perubahan iklim.
Di peringkat dunia, pada masa pentadbiran beliau, AS menarik diri daripada perjanjian antarabangsa untuk menangani pemanasan global.
Walaupun Presiden Joe Biden dan Parti Demokratik berpendirian untuk memulihkan kedudukan AS dalam usaha menangani perubahan iklim, tetapi beliau menang tipis dalam pilihan raya lalu.
Maknanya terdapat sebilangan besar rakyat AS tidak mengambil berat mengenai perubahan iklim ini.
Peranan AS dalam menangani perubahan iklim ini adalah penting kepada dunia.
Bukan sahaja ia merupakan negara paling berkuasa tetapi daripada mereka banyak kesan yang menyumbang kepada perubahan iklim.
Di Eropah, perdebatan mengenai perubahan iklim ini terus berlaku walaupun banyak negara di sana lebih maju daripada AS dalam usaha-usaha berhubung alam sekitar, terutamanya negara-negara Scandinavia.
Belanda pula sudah menggunakan sepenuhnya tenaga bukan minyak.
Tetapi Poland masih menggunakan bahan api batu arang.
Namun di peringkat politik Eropah, parti-parti beraliran kanan yang kurang berminat terhadap isu alam sekitar adalah popular.
Malah di dunia barat berlaku pertembungan antara golongan pro-sains dengan mereka yang menolak sains (deniers).
Ia merupakan suatu yang ironi kerana tamadun barat berdiri di atas tradisi revolusi sains.
Sememangnya cabaran perubahan iklim bukan saja berpusat di barat kerana apa yang berlaku di bahagian lain planet ini adalah lebih mencabar kerana keluasannya.
Kalau hanya Amerika Utara, Eropah dan Australia yang bertindak untuk menangani perubahan iklim, mereka tetap tidak dapat melakukannya.
Ini kerana bahagian lain dunia iaitu Amerika Tengah, Amerika Selatan dan Asia adalah lebih luas.
Tetapi kepimpinan, sumber ilmu, teknologi, dana dan lebih penting lagi azam politik tetap perlu datang dari barat.
Negara-negara lain akan mengikutinya.
Kejadian-kejadian berkaitan perubahan iklim bukan saja berlaku pada tahun ini.
Pada tahun lalu berlaku kebakaran hutan di Australia, Itali dan Turki.
Malah ia berlaku juga pada tahun-tahun sebelumnya.
Cumanya ada pihak beranggapan bahawa ia merupakan kebakaran hutan biasa, dan bukannya berkaitan dengan perubahan iklim.
Tetapi pada tahun ini, kebakaran hutan berlaku seiring dengan ketinggian suhu di banyak tempat di dunia.
Apabila ia pula berlaku di barat, maka ia sukar dinafikan.
Kejadian-kejadian lain yang berlaku dalam masa 10 tahun lalu termasuklah pencairan ais di kawasan Artik dan Antartika, pengurangan glasier di gunung-gunung Alps dan kenaikan paras laut.
Mereka pula memberi kesan kepada bilangan haiwan.
Namun begitu, soal perubahan iklim ini hanyalah kemuncak pada isu-isu alam sekitar yang lain seperti pemanasan global, kepupusan hutan (deforestation), ancaman sampah sarap dan pencemaran udara.
Isu ini pula berkaitan dengan kelakuan manusia, daripada kehidupan materialistik, budaya konsumsi dan kerakusan serta ketamakan dalam kerangka kapitalisme.
Kebakaran-kebakaran hutan di AS, Sepanyol, Perancis, Itali, Greece, Turki dan Australia mengurangkan lagi pokok-pokok di planet Bumi.
Kekurangan pokok pula menambahkan lagi pemanasan global.
Seterusnya ia membunuh haiwan-haiwan termasuk serangga seperti lebah yang akhirnya akan menjejaskan pengeluaran makanan manusia.
Tetapi lebih serius lagi ialah pelupusan hutan di kawasan tropika yang terdiri daripada negara-negara membangun.
Mereka perlu membersihkan hutan untuk mendapatkan hasil balak dan membuka ladang bagi pertumbuhan ekonomi.
Sedangkan hutan-hutan tropika seperti kawasan Amazon di Amerika Selatan, Congo di Afrika dan pulau Borneo di Asia merupakan jantung Bumi.
Walaupun hutan di Malaysia adalah jauh lebih kecil daripada mereka tetapi sumbangannya kepada Bumi tetap penting.
Pada waktu ini, adalah wajar hutan yang masih ada di negara ini dipertahankan dan dipelihara.
Pelupusan hutan mesti dihentikan.
Perubahan iklim semula jadi tidak boleh dihalang.
Tetapi apa yang berlaku sekarang adalah sebahagian besarnya berpunca daripada manusia.
Kini ia juga tidak dapat dihalang.
Manusia sudah terlambat untuk menghalangnya.
Apa yang boleh dilakukan sekarang ialah terus berusaha untuk mengurangkannya daripada keadaan menjadi lebih teruk.
Langkah paling perlu disegerakan ialah usaha untuk beralih daripada bahan api fosil kepada sumber tenaga alternatif.
China, Indonesia dan Poland masih menggunakan arang batu.
Tetapi cabaran besar ialah hendak mengurangkan penggunaan minyak, dengan beralih kepada kenderaan yang menggunakan elektik.
Belanda kini menggunakan tenaga suria dan angin secara menyeluruh.
Rakyatnya digalakkan menggunakan basikal dengan kerajaan menyediakan infrastruktur untuk  itu.
Tenaga angin pula menjadi sumber tenaga bagi tren di negara itu.
Usaha ini memakan masa dan barat perlu melakukannya supaya negara membangun akan mencontohinya.
Pada waktu yang sama, penyesuaian diri terhadap perubahan iklim pasti berlaku.
Ia merupakan suatu yang tidak menyenangkan.
Generasi yang ada sekarang sudah tidak akan ada lagi apabila kesan perubahan iklim yang besar melanda Bumi nanti.
Ini termasuklah golongan korporat yang menolak realiti perubahan iklim.
Generasi akan datang terpaksa menghadapinya dengan ciptaan teknologi pada zaman mereka.


Syukur saya masih dikurnia umur yang panjang, kata Khalid Ibrahim

“Saya masih dikurniakan umur yang panjang dan kesihatan yang baik oleh Allah untuk sama-sama meneruskan ibadah puasa,” kata bekas menteri besar Selangor Abdul Khalid Ibrahim.Abdul Khalid memuat naik hantaran tersebut menerusi akaun Facebooknya @Abdul Khalid Ibrahim pagi tadi setelah keluarga dan pegawainya banyak menerima mesej kononnya beliau telah meninggal dunia.“Seawal subuh keluarga dan pegawai banyak menerima mesej bahawa saya telah kembali ke rahmatullah.“Syukur Alhamdulillah saya masih dikurniakan umur yang panjang dan kesihatan yang baik oleh Allah untuk sama-sama meneruskan ibadah puasa. Terima kasih kepada semua yang bertanya khabar dan terus mendoakan kesejahteraan saya,” katanya.Dalam hantaran yang sama juga Abdul Khalid dan isteri mengucapkan takziah kepada keluarga individu bernama Khalid Ibrahim yang dikatakan meninggal dunia itu.


Perjuangan kemerdekaan dari kaca mata seorang bekas polis

Walaupun sudah lebih 60 tahun negara mengecap kemerdekaan, masih segar dalam ingatan seorang bekas polis tentang susah payah orang-orang terdahulu dalam perjuangan menuntut kemerdekaan.Koperal bersara Krishnan Nair Raman Nair, 85, lahir di Sungai Kasap, Segamat, Johor pada 1936 yang merupakan antara individu terawal menyertai pasukan polis yang waktu itu dinamakan “Federation of Malaya Police Force” bawah seliaan Inggeris pada 1953.“Masa muda-muda dulu pernah ada saudara saya suruh saya masuk kerja di Lembaga Letrik Pusat, tapi saya tolak,” katanya kepada MalaysiaNow ketika ditemui di rumahnya di Cheras, Kuala Lumpur.Krishnan menghadiri temudaga polis di Muar, Johor dan kemudiannya diterima masuk sebelum dihantar ke Tanjung Kling, Melaka selama tiga bulan bagi menjalani latihan.“Selepas tamat latihan, mereka menghantar saya ke Balai Polis Tangkak, seterusnya diminta ke Sagil di Muar untuk menjalani operasi bagi membanteras komunis di sana sekitar tahun 1954,” katanya.“Kami dapat maklumat dari perisik di Tangkak dan terus diminta ke sana mengepung pekan Sagil. Kami berjaya menembak mati dua orang komunis ketika itu dan bawa mayat mereka ke ASP Polis Tangkak, Gurchan Singh.”Krishnan menunjukkan kurniaan pingat dan surat pengiktirafan yang dari Ratu Elizabeth II semasa pemerintahan Britsh di Tanah Melayu ketika ditemui di Flat Sri Melaka, Cheras.Krsihnan merujuk kepada Gurchan yang dikenali kerana kegigihan melawan penjajahan Jepun dari 1942 hingga 1945 sehingga digelar “Singa Malaya.”Krishnan ditempatkan dalam unit PSG 4, yang terdapat seramai 400 anggota.Katanya walaupun unit itu majoritinya Melayu dan hanya terdapat sebilangan kaum Cina dan India, kehidupan semasa bekerja sangat harmoni dan tiada sebarang perbalahan antara mereka.Krishnan kemudiannya dipindahkan ke Durian Condong, berdekatan dengan kawasan Bukit Kepong yang terkenal dengan insiden serbuan komunis di Balai Polis Bukit Kepong, pada 23 Februari 1950 yang mengorbankan lebih 25 anggota.Peristiwa Bukit Kepong itu turut difilemkan dengan arahan dan dilakonkan oleh Jins Shamsuddin dan ditayangkan pada 1981.Gambar re-copy Krishnan (duduk hujung kiri) ketika dalam perkhidmatannya sebagai anggota Polis Persekutuan Tanah Melayu.“Di sana kami dapati ramai penduduk kampung yang keluar masuk membawa tin susu yang berisi beras ditutup dengan lapisan surat khabar.“Mereka hantar barang keluar kampung, lepas itu bawa balik semula. Mereka ini kebanyakannya menanam sayur dan pelbagai tanaman lain di sekitar kampung,” katanya.Katanya, akhirnya mereka dapat tahu bahawa ini merupakan cara penduduk kampung membekalkan barang kepada komunis.“Bukan sahaja makanan, mereka ini tali barut turut memberi maklumat kepada komunis,” katanya.“Biasanya mereka ini diugut supaya memberikan bekalan makanan, mereka terpaksa, kalau tidak kena bunuh.”Krishnan kemudiannya dihantar ke Balai Polis Hulu Langat, untuk menjalani latihan kepimpinan selama dua bulan sebelum dihantar semula ke Durian Condong.“Ketika itu kita mendapat maklumat Bukit Kepong akan diserang sekali lagi dan kami semua diminta untuk bersiap sedia,” katanya.“Kami tidak mendapat sebarang arahan ke sana, tapi saya nampak ada kebakaran berlaku. Mungkin ada berlaku serangan atau ada kebakaran, tali saya nampak asap berkepul-kepul.”Gambar re-copy Krishnan ketika berkhidmat sebagai anggota Polis Persekutuan tanah Melayu.Krishnan pakar dalam pemetaan, kompas dan boleh menggendalikan pelbagai jenis senjata dan sepanjang berkhidmat dari 1953 hingga 1960, beliau tidak pernah diserang hendap komunis.“Jadi setiap kali bergerak jalankan tugas, meronda dan sebagainya saya akan pastikan kami bergerak ke arah berlawanan. Komunis ke kiri, kami jalan ke kanan,” katanya.“Jika ada berlaku pertempuran, saya juga ditugaskan untuk mengambil dan membawa mayat komunis. Tugas ini walaupun nampak kecil, tapi perlu berhati-hati sebab komunis ini banyak muslihatnya. Ada yang sempat letak bom di dada sebelum mati, bila terbalikkan mayat, bom meletup.”Selepas berhenti sebagai polis, beliau kemudian berkhidmat sebagai pengawal keselamatan di Hotel Merlin (kini Hotel Concorde) di Jalan Sultan Ismail, Kuala Lumpur hingga pertengahan tahun 1980-an.Atas jasa dan baktinya, Krishnan menerima pingat “General Service Medal” daripada Ratu Elizabeth II dari United Kingdom pada 1964 dan bakal menerima Pingat Jasa Pahlawan Negara (PJPN) pada pada 16 September akan datang.Krishnan kini tinggal sendirian selepas kehilangan isterinya yang menghidap penyakit kencing manis empat tahun lalu.Hasil perkahwinannya itu, Krishnan dianugerahkan empat orang anak dan kini mempunyai sembilan orang cucu.


10,000 penduduk barat daya Perancis dipindahkan akibat kebakaran hutan

Kira-kira 10,000 penduduk dipindahkan setakat Rabu di Gironde, barat daya Perancis akibat kebakaran hutan, kata pejabat pemantau wilayah itu, lapor Sputnik.
Api telah memusnahkan 6,200 hektar (15,300 ekar) tanah di wilayah yang terkenal dengan ladang anggur dan chateaux (rumah agam Perancis) yang lama. Tiada kecederaan dilaporkan, kata pegawai Martin Guespereau.
Seribu anggota bomba telah dikerahkan untuk memadam kebakaran itu. Perdana Menteri Elisabeth Borne menjanjikan bantuan nasional kepada wilayah berkenaan.
Beliau akan ke Gironde pada Khamis bersama Menteri Dalam Negeri Gerald Darmanin.
Kebakaran marak di seluruh selatan dan barat daya Perancis sejak Julai ketika haba melampau terus menyelubungi sebahagian besar Eropah. Kebakaran yang berlaku selama satu minggu dilaporkan menelan kos sejumlah €6.6 juta (AS$6.8 juta).


Sekolah, institusi pendidikan dibuka 20 Januari, IPT 1 Mac

Semua institusi pendidikan di bawah Kementerian Pendidikan (KPM) akan dibuka pada 20 Jan mengikut takwim yang diumumkan sebelum ini, kata Perdana Menteri Muhyiddin Yassin.Bagi pembukaan institusi pendidikan swasta dan antarabangsa yang berdaftar dengan KPM untuk sesi 2021, ia tertakluk kepada kalender akademik institusi tersebut selain mengikut prosedur operasi standard (SOP) yang ditetapkan Majlis Keselamatan Negara (MKN).Perdana menteri berkata untuk penuntut institusi pengajian tinggi (IPT) di Semenanjung, Kementerian Pengajian Tinggi (KPT) membenarkan pelajar tempatan kembali ke kampus secara berfasa mengikut IPT masing-masing seawal 1 Mac.“Bagi IPT di Sabah dan Sarawak, kemasukan pelajar tertakluk kepada prosedur yang diguna pakai oleh kerajaan negeri masing-masing,” katanya dalam perutusan khas sempena tahun baru 2021 yang disiarkan di semua saluran televisyen tempatan malam tadi.Berdasarkan Takwim Penggal dan Cuti Persekolahan Tahun 2021 yang diumumkan sebelum ini, permulaan sesi persekolahan secara bersemuka pada tarikh tersebut melibatkan murid sekolah rendah dan sekolah menengah bagi pelajar Tingkatan 1, Tingkatan 4, Tingkatan 5 dan Tingkatan 6 serta semua murid Kolej Vokasional.Murid Tingkatan 2 dan Tingkatan 3 akan memulakan sesi persekolahan pada tarikh sama menerusi Home-based Learning atau pembelajaran di rumah mengikut kesesuaian guru dan murid serta kembali ke sekolah untuk sesi pembelajaran secara bersemuka pada 8 Mac 2021.Mengenai vaksin Covid-19, Muhyiddin sekali lagi menegaskan jaminan kerajaan dalam memastikan bekalan vaksin yang diterima Malaysia adalah berkesan, selamat dan mencukupi untuk sekurang-kurangnya 80 peratus rakyat negara ini dan diberi secara percuma.Beliau berkata Pelan Imunisasi Covid-19 Kebangsaan akan dilaksanakan Kementerian Kesihatan (KKM) melalui tiga fasa bermula seawal Februari 2021.Perdana menteri berkata beliau dan petugas barisan hadapan akan menjadi antara orang yang terawal untuk menerima suntikan vaksin ini bagi membuktikan vaksin ini selamat dan berkesan.“Kumpulan berisiko tinggi seperti warga emas dan pesakit yang menghidap penyakit tidak berjangkit (NCD) seperti penyakit jantung, diabetes dan penyakit pernafasan kronik juga akan diberi keutamaan dalam menerima suntikan vaksin,” katanya.Muhyiddin berkata pemantauan keberkesanan dan keselamatan vaksin tersebut tetap akan diteruskan oleh Bahagian Regulatori Farmasi Negara.Beliau turut mengingatkan bahawa program vaksinasi itu hanyalah satu langkah pencegahan, bagaimanapun SOP yang ditetapkan masih perlu dipatuhi pada setiap masa.


Selepas pertemuan dengan Agong, warga Malaysia dihujani berita palsu, jenaka

Puluhan imej dan dokumen palsu beredar di media sosial, menghiburkan rakyat Malaysia sekali lagi dengan “berita-berita” mengenai “kejatuhan kerajaan” sebaik sahaja siri-siri pertemuan pemimpin parti politik bersama Yang di-Pertuan Agong pada minggu ini bermula.Daripada kenyataan palsu parti-parti kerajaan menarik sokongan kepada Perdana Menteri Muhyiddin Yassin, ucapan-ucapan tahniah sehinggalah beberapa poster yang menunjukkan barisan “Kabinet baru”.Kesemua gambar-gambar itu dilihat banyak beredar di kumpulan-kumpulan perbualan WhatsApp.Ledakan berita palsu ini bukan perkara baru, kerana kebanyakannya adalah bagi tujuan sarkastik dan jenaka.Dengan spekulasi dan khabar angin yang terus beredar mengenai jadual pertemuan ahli-ahli politik bersama Sultan Abdullah Sultan Ahmad Shah di Istana Negara.Pada masa sama kadar vaksinasi kebangsaan terus meningkat laju bagi mencapai sasaran imuniti kelompok.Penyokong-penyokong kerajaan dan pembangkang mula melancarkan perang psikologi dengan cara mengubah ucapan-ucapan ahli politik dalam klip-klip video.Selain itu ada juga beberapa poster lucu yang menunjukkan beberapa ahli politik terkenal sedang menyapu di luar pintu pagar Istana Negara.Gambar yang dilihat paling menonjol adalah seorang ahli politik yang sama kelihatan tiba untuk bertemu Agong bersama kereta mewahnya.Ada juga sebahagian gambar yang mengandungi unsur-unsur sarkastik dan serangan psikologi, seperti sebuah gambar yang menunjukkan barisan Kabinet “baru” dengan beberapa ahli politik bersama portfolio masing-masing.Salah satu menteri yang turut tertera dalam poster itu turut menamakan Tajuddin Abdul Rahman, seorang pemimpin Umno yang dipecat daripada syarikat berkaitan kerajaan, Prasarana di samping beberapa ahli politik yang kononnya bakal mendirikan gabungan baru terdiri dari Pakatan Harapan (PH) dan Umno.Namun ada yang boleh dikatakan berita palsu semata-mata seperti sebuah kenyataan bersama antara PAS dan Warisan yang sukar dipercayai untuk bersependapat dalam apa-apa isu.Dalam kenyataan yang kononnya ditandatangani setiausaha agung kedua-dua parti itu, ia mendakwa parti Islam tersebut dan parti yang berpusat di Sabah menyokong Menteri Luar Hishammuddin Hussein untuk menggantikan Perdana Menteri Muhyiddin Yassin.Ledakan jenaka dan berita palsu terbaru mengenai politik negara ini dilihat timbul semula selepas hampir tiga bulan pengakuan Presiden PKR Anwar Ibrahim pada Mac lalu bahawa beliau berunding dengan Umno mengenai kerjasama yang mungkin berlaku antara kedua-dua parti tersebut.Anwar turut menjadi sasaran jenaka digital pada September tahun lalu ketika beliau mengumumkan memiliki sokongan “kukuh” dan “meyakinkan” bagi membentuk kerajaan baru selepas pilihan raya di Sabah.Pada Mac lalu, MalaysiaNow melaporkan jenaka digital yang mulai menggantikan cara-cara tradisional dalam propaganda politik.Dengan sekatan pergerakan penuh masih yang masih berkuat kuasa, barangkali banyak idea kreatif yang muncul dalam kepala mereka yang mempunyai waktu untuk mencipta kandungan baru dalam beberapa hari ke depan.


Perbicaraan rasuah Zahid Hamidi bersambung 27 Januari jika PKP tak dilanjut

Perbicaraan kes Presiden Umno Ahmad Zahid Hamidi membabitkan dana Yayasan Akalbudi yang sepatutnya bersambung hari ini, ditangguhkan ke 27 Januari depanTimbalan Pendakwa Raya Raja Rozela Raja Toran yang mengetuai pasukan pendakwaan dalam perbicaraan kes itu memberitahu perkara berkenaan kepada Bernama menerusi pesanan aplikasi WhatsApp.“Perbicaraan itu akan disambung semula pada 27 Januari tetapi tertakluk kepada sebarang lanjutan Perintah Kawalan Pergerakan (PKP) oleh kerajaan. Jika PKP dilanjutkan lagi, mungkin kita akan mula pada 22 Februari,” katanya.Timbalan Pendaftar Mahkamah Tinggi Farah Azura Mohd Saad ketika dihubungi mengesahkan perkara tersebut.Pihak pendakwaan dijadualkan memanggil pegawai penyiasat Suruhanjaya Pencegahan Rasuah Malaysia (SPRM) Fairul Rafiq Hamiruddin untuk memberi keterangan pada perbicaraan akan datang.Pada 28 Oktober tahun lepas, pihak pendakwaan memaklumkan Hakim Collin Lawrence Sequerah yang mendengar kes itu bahawa tujuh saksi lagi akan dipanggil untuk memberi keterangan.Seramai 90 saksi pendakwaan memberi keterangan dalam perbicaraan yang kali terakhir berlangsung pada 13 Oktober lepas termasuk Ketua Pegawai Eksekutif Armada Holdings Sdn Bhd Wasi Khan @ Wasiyu Zama Israr; bekas pegawai khas Zahid, Wan Ahmad Wan Omar; rakan kongsi firma guaman Tetuan Lewis & Co, B Muralidharan; pengurup wang Omar Ali Abdullah dan bekas setiausaha eksekutif kepada Zahid, Mejar Mazlina Mazlan @ Ramly.Zahid, 68, yang juga bekas timbalan perdana menteri dan menteri dalam negeri, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.